EDK-1 ЎҚУВЧИЛАР ДАВОМАТИНИ НАЗОРАТ ҚИЛИШ ЭЛЕКТРОН ТИЗИМИ\nСкачать презентацию EDK-1 ЎҚУВЧИЛАР ДАВОМАТИНИ НАЗОРАТ ҚИЛИШ ЭЛЕКТРОН ТИЗИМИ\nТИЗИМНИНГ ДОЛЗАРБЛИГИ Маълумки, ўқувчилар давомати таълим-тарбия жараёнига бевосита таъсир кўрсатиб, у таълим муассасасининг асосий кўрсаткичларидан бири ҳисобланади. Давоматни назорат қилиш – бу нафақат дарсларга қатнашган ёки қатнашмаган ўқувчиларни ҳисобга олиш, балки бир вақтнинг ўзида ушбу назорат воситасида уларнинг ҳаёт ҳавфсизлигини таъминлаш ҳамдир.\nДАСТУР ОЙНАСИДАГИ АСОСИЙ ЭЛЕМЕНТЛАР Дастур ойнаси асосий бошқарув менюсидан иборат Меню тагида муассаса ўқувчилари ва ходимлари ҳақида маълумот кўрсатилган. Ундан ҳам пастроқда муассаса ўқувчилари ва ходимлари келган ва кетган вақтлари кўрсатилган жадвал жойлашган.\nДАСТУР ОЙНАСИДАГИ АСОСИЙ ЭЛЕМЕНТЛАР Дастур ойнасининг ўнг тарафида камера ойнаси ва гуруҳларнинг давомати кўрсатилган жадвал жойлашган. Шунингдек, бу ерда бейжиксиз келган ўқувчи ёки ходимни рўйхатга олиш ва муассасага киритиш тугмаси жойлашган.\nДАСТУР ОЙНАСИДАГИ АСОСИЙ ЭЛЕМЕНТЛАР Дастур ойнасининг пастки қисмида гуруҳлар давоматининг диаграмма кўринишадиги шакли ва қўшимча маълумотлар ёзилган панель жойлашган. Бу панелда сана ва вақтдан ташқари камера уланмаганлиги, штрих сканер уланмаганлиги ҳамда нечта бегона одам рўйхатга олинганлиги ҳақида маълумотлар жой олган.\nТИЗИМНИНГ АСОСИЙ ФУНКЦИЯЛАРИ Ўқувчилар рўйхати устида бажариладиган амаллар: § Ўқувчилар ҳақидаги маълумотларни киритиш ва ўзгартириш; § Ўқувчиларнинг келган-кетган вақтини қайд қилиш ва экранда кўрсатиб бориш; § Гуруҳларнинг давомати, умумий давоматни экранда кўрсатиб бориш; § 1 ва 2 навбатларни алоҳида давоматлари ва умумий давоматни кўрсатиш имконияти; § Ўқувчиларнинг умумий рўйхати, давомати ва бошқа рўйхатларни Excel дастурига экспорт қилиш ва чоп қилиш; § Ўқувчиларни гуруҳдан гуруҳга ўтказиш, синфини ва курсини ошириш, битказганларни рўйхатдан чиқариш; § Ўқувчилар рўйхатини бейжик яратиш дастури учун экспорт қилиш;\nТИЗИМНИНГ АСОСИЙ ФУНКЦИЯЛАРИ Ходимлар рўйхати устида бажариладиган амаллар: § Ходимлар ҳақидаги маълумотларни киритиш ва ўзгартириш; § Ходимларнинг келган-кетган вақтини қайд қилиш ва экранда кўрсатиб бориш; § Ходимларнинг умумий рўйхати, давомати ва бошқа рўйхатларни Excel дастурига экспорт қилиш ва чоп қилиш; § Ходимлар рўйхатини бейжик яратиш дастури учун экспорт қилиш;\nТИЗИМНИНГ АСОСИЙ ФУНКЦИЯЛАРИ СМС хабарлар имконияти: § Ўқувчининг келган-кетгани ҳақида ота-онасига СМС хабар жўнатиш; § Гуруҳнинг ота-оналар мажлиси ҳақида СМС хабар жўнатиш; § Ўқувчининг ҳулқи ҳақида ота-онасига СМС хабар жўнатиш; § Маъмурият томонидан ота-оналарга билдиришлар (огоҳлантириш, рағбатлантириш, йиғилишлар) ҳақида СМС хабар жўнатиш;\nТИЗИМНИНГ АСОСИЙ ФУНКЦИЯЛАРИ § Дастур давомат тўғрисидаги маълумотларни (ўқувчи ва ходимлар бўйича) таълим муассасаси бўйича ҳамда гуруҳлар кесимида ёзма шаклда қоғозга чиқариб беради. § Ўқувчилар тўғрисида бир ҳафта, бир ой, бир йил кесимида дарсларга қатнашиш давомати туғрисида ҳисоботларни бериб боради. § Ходимлар тўғрисида ҳам уларнинг ишга келиб кетганликлари бўйича узлуксиз (кундалик, ҳафталик, ой ва чораклар, йиллик) маълумотлар тўғрисида ҳисобот беради. § Ўқувчилари ва ходимларининг таълим муассасасига келиб кетиш давоматларини назорат килади.\nТИЗИМНИНГ АСОСИЙ ФУНКЦИЯЛАРИ § Дастур маълумотларини экспорт қилиш ва импорт қилиш имкониятлари мавжуд; § Шунингдек, муассасага кирган бегоналар рўйхатини ҳам айнан бир сана учун кўриш имконияти ҳам мавжуд;\nТИЗИМНИНГ АСОСИЙ ФУНКЦИЯЛАРИ § Муассасанинг ўқувчилари ва ходимлари ҳақидаги маълумотларни серверда шакллантириш имконияти; § Давомат хақидаги маълумотларни серверга жўнатиш имконияти; § Веб-сайт орқали республика, вилоят, туман/шаҳар, муассаса ва гуруҳлар кесимида давоматни кўриш имконияти\nТИЗИМНИНГ АФЗАЛЛИКЛАРИ § Тизим ҳеч қандай электр таъминотисиз ишлайди, ноутбук ёки нетбукнинг USB портига уланса кифоя; § Ҳеч қандай билим ва кўникма талаб қилмайди; § Ота-оналар СМС хабарлар учун Пайнет орқали тўловни амалга ошириш имконияти; § Бейжиксиз кирган одам (бегона) ҳақида қачон ва ким киргани (сурати билан) сақлаб қолиб ва уларнинг рўйхатини кўриш имконияти; § Муассасага ташриф буюрувчиларни рўйхатга олиш ва уларнинг руйхатини кўриш (сурати билан) имконияти;\nКУТИЛАЁТГАН НАТИЖАЛАР 1 2 3 4 5 6 7 • ўқувчилар давоматини назорат қилиш модернизацияси амалга оширилади • “Электрон ҳукумат” тизимига ўтишимиз тезлашади • Давлат таълим стандартларнинг тўлиқ бажарилиши таъминланади • Ўқувчиларнинг интизоми мустаҳкамланади • “Мактаб-маҳалла-оила” давлат Концепциясининг бажарилиши такомиллашиб боради • Ўқувчиларнинг ҳаёт ҳавфсизлигини таъминлаш чоралари яхшиланади • Ёшлар ўртасида учрайдиган нохуш ҳолатларнинг олди олинади\nТвердотельная электроника Основы зонной теории твердого тела\nДелимость электрического заряда. Электрон Делимость электрического\nПрезентация ДЕ 09 Квантовая физика и физика атома\nПрезентация 10 кл Инфломатика АВТОРСКИЕ ПРАВА основные понятия


Банандан ОИТС тарқаётгани ростми? Барча саволларга аниқлик киритамиз - - - www.Voydoda.com - Развлекательный портал -\n23 Мар 2016(07:47)\nСизга ҳам Telegram мессенжеридан ичи қизғиш рангдаги бананнинг сурати келдими?\nАйни мавзуда ҳар кимнинг ўз фикри бор. Биз истеъмолчи, журналист сифатида уларнинг фикрини хурмат қиламиз ва инобатга оламиз. Мақсадимиз йўқ нарсани одамлар онгига сингдириш ёки эътибор тортиш эмас, шунчаки, фикрларни тарозининг палласига қўйиб кўриш. Кузатувларимиз натижаси сизга қизиқми?\nМақола тайёрлашни мева ва сабзавотлар ўртасидан чиқаётган суюқлик ҳақида ижтимоий тармоқ фойдаланувчилари ўртасида сўровнома ўтказишдан бошладик. Сўромномада қатнашганларнинг айримлари шундай ҳолатга дуч келганини айтса, яна бошқалар бунинг бўлмаган гап эканини айтиб, жиғибийрон бўлганинининг гувоҳи бўлдик. Қуйида сўровномадаги айрим мулоҳазалар билан танишинг:\n— Албатта, ҳеч ким сифатсиз маҳсулотдан кафотлатланмаган, аммо бу гапнинг турган битгани ёлғон. ОИТСнинг юқиш йўллари ҳақида ўқиб чиқишнинг ўзи ҳар қандай саволга жавоб бўла олади.\n— Мен ҳам бу ҳақида эшитдим. Яқинларим орасида шифохонада ишлайдиган киши бор. У шундай бананлар туфайли бир неча боланинг ичи бузилиб касалхонага келтирилганини айтганидан сўнг, банан сотиб олмай қўйдим.\n— Менга Telegram орқали ичидан қизил рангдаги суюқлик топилган бананнинг сурати келганди. Ишонишни ҳам, ишонмасликни ҳам билмайман.\n— Мен бу гапларга умуман ишонмайман. Банан истеъмол қилиб, сўнг ОИТС билан касалланиб бўлмайди.\n— Апельсин ичидан ҳам суюқлик чиққани тасвирланган суратлар бор. Эшитишимча, банан ичига шприц ёрдамида касаллик кўзғатувчи суюқлик юборилаётган экан.\n— Мен бу ҳақда ҳеч қандай гапни эшитганим йўқ.\n— Картошка тозалаш вақтида унинг ичи ўта қизиллигини кўрдим. Овқатга солишдан қўрқиб ташлаб юбордим. Ахир банан борасида турли фикрлар “юрибди”.\nFacebook´даги шошилинч хабар\nКуни кеча Facebook ижтимоий тармоғида Leka FA исмли фойдаланувчи келтирган фикрлар ҳам кишини ўйлантириб қўяди. У шундай ёзади:\n— Шошилинч! Дўстлар, мен ҳайратдаман...Ёзаяпману қўлларим титраяпти. Банан сотиб олманг. Мана ҳозир бананнинг ичи қон билан тўла эканига гувоҳ бўлдим. Яқинда касалланган бананлар ҳақидаги постни ўқигандим. Шундай кейин фарзандимга бананни кесилган ҳолатда берадиган бўлдим. Мана, ҳозир нима топдим. Шошилинч! Сиз ҳам бошқаларга хабар беринг, илтимос!\nУшбу хабарга Facebook фойдаланувчиси ўзи сотиб олган бананнинг суратини илова қилган. Унинг постидан сўнг бошқа фойдаланувчилар ҳам бу борада турли фикрларни қолдиришган.\n— Қандай даҳшат! Энди банан сотиб олиш чоғида барчасини кесиб кўриш керакмикин? Бу қандай қон бўлди? Мен энди банан сотиб олмайман!\nFacebook фойдаланувчисининг сўзларидан банан ҳақидаги фикрлар аввал ҳам бошқа фойдаланувчиларнинг постларида чоп этилганини билиш мумкин.\nБанан билан боғлиқ гап-сўзлар бир неча йил аввал “болалаб” кетган\nБанан билан боғлиқ бу каби можаролар нафақат Ўзбекистонда, балки Қозоғистон, Россия каби давлатларда ҳам мавжуд. Қозоғистонда “ОИТС касаллигини юқтирувчи бананлар” ҳақидаги гаплар 2014 йилнинг охири 2015 йилнинг бошларидаёқ бошланган. Россияда эса бу гаплар 2015 йилда “болалади”. Аслида эса дунё миқёсида бу борадаги гап сўзлар қарийб 6 йил аввал бошланган.\nОлтойда банан савдоси тушиб кетди\nОлтой ўлкаси фуқароларининг қўл телефонларига ҳам “Бананлар ичидаги қизил суюқлик ОИТСни келтириб чиқариши мумкин”лиги ҳақидаги SMS хабарлари кела бошлаган. Бундай SMS’лар ким томонидан, нима мақсадда юборилаётгани номаълум. Шифокорлар банандан ОИТС юқтириш мумкин эмаслигини қайта-қайта таъкидлашларига қарамасдан SMS’ларнинг таъсирида Олтойда банан савдоси анчагача тушиб кетди.\nШундай банан Чеченистонда ҳам топилганмиш\nХудди шундай маълумотлар интернет нашларида ҳам кўплаб топилади. Буни қарангки, “Bebebe.cc” нашрида айнан шу мавзуда бир мақола чоп этилган.\n“Чеченистондаги бир аёл банан ичидан қон топди. Аёл уни лаборатория текширувга берганида банан ичидаги қон ОИТС билан касалланган инсонга тегишли қон экани аниқланган. Икки ҳафта аввал Африкада ички қисми қон билан зарарланган апельсинларни топишганди, мана бу ҳолат Россиягача етиб келди. Меваларга эҳтиёт бўлиг ва уларни истеъмол қилишдан аввал уларни бўлакларга бўлинг. Чунки кеча Африкада, бугун Чеченистонда эртага эса бизгача ҳам ана шундай зарарланган мевалар етиб келиши мумкин. Мен анонимман. Ҳаммага тинчлик тилайман....\nТеги: Банандан ОИТС тарқаётгани ростми? Б


«Charlie Hebdo» журналининг ҳақоратларига қандай жавоб беришимиз керак? | Azon.uz - Ахборот-таҳлилий портал\n5016 10:05 09.09.2020\nФрацияда чоп этиладиган «Charlie Hebdo» журналида Расулуллоҳ соллаллоҳу алайҳи ва салламни карикатура қилинганига машҳур воиз Нўъмон Алихон ўз муносабатини билдирган. Унинг фикрлари ўзбек тилига ўгирилиб, улашилган видеоси остига бир кимса қуйидагича изоҳ қолдирибди: «Домла, сизда зарра бўлса ҳам уят борми? Онангизни сўкишса ҳам индамайсизми шунақа? Бу кунингиздан ўлганингиз яхшимасми?»\nАфсуски, бундай маърифат ва одоб йўқсиллари ҳар доим динимизга фақат зарар келтиришган, холос. Фақат бақир-чақир, сўкиш ва лаънатлаш билан бир иш битадими? Шу билан бугунги хорлигимиз азизликка айланадими? Агар шунинг ўзи билан ҳамма нарса яхши бўлганда ҳозир умматларнинг энг пешқадами бўлган бўлмасмидик?! Ахир, бугун шундан бошқа иш қўлимиздан келмаяпти. Даҳанаки жанг ёки кимнидир ўлдириш ва отиб ташлаш билан Ислом юксалиб, уммат азиз бўлиб қолмайди. Аксинча, бу ишлар динимизга зарар етказади, унга қора чапланишига сабаб бўлади. Шуни тушуниб етиш керак.\nРасулуллоҳ соллаллоҳу алайҳи ва саллам нима қилдилар? 23 йил давомида тинмай ҳаракатда бўлиб, Аллоҳнинг инояти билан ғолиб бўлмадиларми? Ўз даврида бир уммат вужудга келиб, яшаб қолиши учун керак бўлган барча ишни қилдилар.\nФақат душманларни сўкиш ва ҳақоратлаш орқали иш битганда, Маккаи мукаррамадан чиқмай, шу иш билан шуғуллансалар бўлмасмиди?\nБугун уммат дунё соҳасида пешқадам эмас. Ислом динига мансуб кўплаб якка шахслар турли соҳаларда ўз қобилиятларини намойиш қилаётган бўлсалар ҳам умумий маънода Ғарб ва ғайримусулмон ўлкалар биздан илгарилаб кетган. Бу пешқадамликни улардан олиб, ўзиб кетиб, ўзгаларни ўзига эргаштирмагунча мусулмон уммати қолоқликда бардавом бўлаверади.\nТағйирул мункар (ёмонликни яхшиликка ўзгартириш) ва "дафъул ғурба" (умматдан ғарибликни кетказиш) мавзусида ёзилган исталган китобларни мутолаа қилинг, бу ҳақдаги исталган Ислом олими ва мутафаккирининг фикрларига қулоқ тутинг нима дейишади?! Уларнинг барчаси илгари сурган ғоянинг моҳияти қуйидаги нарсаларда ўз аксини топишига гувоҳ бўласиз: «Аввал дунёвий соҳада биздан пешқадам бўлганларга эргашиб, уларнинг илми ўзлаштирилади, кейин улардан ўзиб кетилади. Сўнгра ўзгалар эргашади сизга. Кўпроқ ҳисоблашади сиз билан». Бу босқичдан ўтмасдан туриб, жуда кўп жиҳатдан ўзга маданият вакилларига қарам бўлган ҳолимизда, ҳатто тутаётган телефонимизнинг ғилофигача ғайридинларники бўлгани ҳолда ким сиз билан ҳисоблашади?\nБу сўзларим билан мусулмонларни ерга урмоқчи эмасман. Айни дамда дунё майдонида биз эргаштирувчи эмас, эргашувчи эканлигимизни эслатмоқдаман, холос. Араб жазирасида нефт конлари аввалдан бор эди. Лекин уларни излаш, қазиб чиқариш ва қайта ишлаш бўйича технология бўлмаган. Шу нарсаларни ҳам ғарбдан олганмиз. Улар чиқариб берган. Ундан кейин бойиб кетганмиз кўрфаз давлатлари мисолида.\nЖуда кўп соҳада биз ўзимиздан бошқа дин ва маданият вакилларининг ортидан эргашамиз. Бирлашган Араб Амирликлари, Индонезия, Малайзия, Сингапур, Кувайт, Саудия Арабистони Подшоҳлиги ва бошқа бой ва пешқадам мусулмон мамлакатлари ҳам шу ҳолатга келиш учун кўп нарсани Ғарбдан ўзлаштириб, ўзида тадбиқ қилган. Ва бунинг ёмон жойи ҳам йўқ. Шаръий жиҳатдан маҳзурлиги йўқ. Маҳзурлик фақат рибоий банк тизими каби айрим нарсаларгагина тааллуқлидир.\nАйтмоқчи бўлганим, динимизга нисбатан қилинаётган ҳурматсизликка нисбатан раддия сўкиш ва бақир-чақир ёки ўлдириб кетиш билан бўлмайди. Бу уларга таъсир қилмайди. Раддия улардан ўзиб кетишга ҳаракат қилиш билан амалга оширилади. Ҳайбатга эга бўлиш билан ҳосил бўлади. Ана ундан кейин мабодо бу ишлар такрорланса ҳам, кучли ва ривожланиб кетган мусулмон давлатлари босқичма-босқич равишда тегишли каналлар орқали эътироз билдиришдан бошлаб, керакли бўлган санкцияларни қўллашгача борадиган дипломатик услубда муаммо ҳал қилинади. Акс ҳолда, оломон бўлган ҳолда бақир-чақирлар ва тўс-тўполонлар уюштиришнинг заррача таъсири бўлмайди. Аксинча, уларга айнан шу керак: мусулмонларни подага ўхшатиб кўрсатиш ва Исломга бегона бўлган дунё аҳлини улардан нафратлантириш. Мана шу эски мусиқага ўйнаб бермаслик керак. Ишонинг, дин фақат кимдир унинг устидан кулганда даҳанаки жанг қилиш, ҳақоратлаш, лаънатлаш ва истерика қилиш билан ҳимоя қилинмайди.\nУммат ва халқ сифатида жаҳон ҳам жамиятида ўз муносиб ўрнига эга бўлиш йўлида зарра қадар ҳаракатда бўлган инсон дин ходимидир. Қайси соҳа бўлишидан қатъий назар ўқиб, илм олиб, олим бўлган мусулмонлар сафини кўпайтираётган кимса дин ходимидир. Ҳалол тижоратни йўлга қўйиб, ўзи ва ўзгаларга манфаат етказаётган мусулмон ҳам дин ходимидир. Дунёга турли хил ихтиролар, кашфиётлар тақдим этаётган ва шу билан мусулмонларга нисбатан жаҳон афкори оммасини ижобий тарафга ўзгаришига сабаб бўлаётган инсон ҳам албатта-ки, дин ходимидир. Исломни ўрганиб, шаръий билимларга эга бўлиб, уни тўғри тушуниб ва ўзгаларга ҳам мусаффо ҳолида етказаётган, унинг гўзал моҳиятини ўзгалар онгига улашаётган ислом олими ҳам шак-шубҳасиз дин ходимидир.\nКарикатура Махсус Charlie Hebdo Франция\n2894 11:05 21.11.2020\n5262 15:44 04.11.2020\n1929 18:35 01.11.2020\n11331 20:45 27.10.2020


Бош сахифа > Янгиликлар > 400 НАФАР АЁЛНИ ИШ БИЛАН БАНД ЭТГАН ТИКУВХОНА ФОЙДАЛАНИШГА ТОПШИРИЛДИ.\nБугун Кармана тумани “Жалойир” маҳалла фуқаролар йиғини ҳудудидаги “Бахт жалойир” тикувчилик корхонасининг очилиш маросими бўлиб ўтди.\n“Бахт жалойир” тикувчилик корхонаси ишга туширилиши натижасида 400 нафар ишсиз фуқаролар, жумладан, хотин-қизлар иш билан таъминланди. Эндиликда улар ўз меҳнатлари билан оилалари моддий фаровонлигини таъминлаш, турмуш даражасини ошириш имкониятига эга бўлишади.\nТадбирда туман ҳокими Ф.Умаров ҳамда кенг жамоатчилик, маҳалла аҳли иштирок этди. Тадбир муносабати билан ёзилган байрам дастурхонига Наврўзи олам айёмининг шоҳ таомларидан сумалак, халиса, кўксомсалар тортилди.\nКўрилганлар сони: 703


Олег Зотеев: "Локомотив"да қолишга қарор қилдим\n20 февраль, 2019, 16:25 949\nМаҳоратли футболчи билан қизиқарли суҳбат.\n“Локомотив” клубининг чап қанот ҳимоя чизиғини “ўзиники” қилиб олган Олег Зотеев ўтган йилги мавсумда ўйин жиҳатидан анча ўсишга эришди. Натижада Эктор Купер уни миллий терма жамоага ҳам жалб этди ва Осиё Кубогида асосий ўйинчилардан бирига айланди. Айни пайтда эса мавсумга “Локомотив” билан бирга тайёргарлик кўраётган футболчи терма жамоанинг Осиё Кубогидаги иштироки, Купер ва ўзининг кейинги тақдири ҳақида гапирди.\n- Пенальти – бу лоторея деган гап ҳақиқатан тўғри. Аслида сиз ўйиндан олдин пенальтиларни тепишга қанчалик тайёр бўлманг, аммо ҳал қилувчи пайтга келганда гол ура олмаслигингиз мумкин. Биз ҳам Австралияга қарши учрашувдан олдин машғулотларда 2-3 бор пенальтиларни тепиш борасида тайёргарлик кўрдик, ҳамма тайёр эди. Ўша ўйинда ҳам беш нафар футболчимиз ўзига ишонган ҳолда пенальти тепишини айтишди. Аммо шунчаки омад улардан юз ўгирди. Ўша вазиятда уларнинг ўрнида мен ҳам ёки Одил Аҳмедов ҳам бўлиши мумкин эди. Яъни, исталган ўйинчи гол ура олмаслиги мумкин. Шунинг учун ҳам буни лоторея дейишади. Умуман олганда, йигитларимиз пенальти тепишга тайёр эдилар. Гол ура олмаслик эса бу уларнинг хатоси эмас. Масалан, Андрей Шевченко ҳам ўз вақтида Европа Чемпионлар лигасининг финалида гол ура олмаган. Пенальтилар лотореяси ўзи шунақа нарса, бундан ҳеч ким хафа бўлиши керак эмас.\nЭктор Купер тўғрисида\n- Ҳар бир мураббийнинг ўз ўйин услуби бор, буни ҳамма билади. Эктор Купер қисқа вақт давомида жамоага ўзининг услубини олиб киришга ҳаракат қилди ва шуни айта оламанки, терма жамоа ўйинида ўзгаришлар бўлди. Мен ҳимоячи сифатида Купернинг ўйин услубидан ўзим учун янги қирраларни ўргандим. Тўғри, ҳали бунгача қўлланмаган услублар устида ҳам ишладик. Барибир олти ой ичида жамоани шу даражага келтира олган мураббийга қойил қолиш керак. Ўйлашимча, Купернинг ишига бир ярим, икки йил ичида баҳо берса бўлади. Аммо айни пайтда ҳамма нарса тўғри йўлда кетяпти.\nҲимоявий ўйин масаласида\n- Барибир ҳар қандай мураббий ҳам жамоа тузишни аввало ҳимоядан бошлайди. Агарда сиз жамоанинг ўйинини ҳужумни кучайтиришдан бошласангиз-у, аммо ҳимояда заиф нуқталар бўлса, унда бунинг нима кераги бор? Сиз бешта гол урасиз, аммо олтита гол ўтказасиз. Шунинг учун ҳам Купер ишни дастлаб ҳимояни кучайтиришдан бошлаб тўғри қилди. Ана энди аста-секин мураббий қарши ҳужум тактикаси устида ҳам ишлашни бошлайди. Бир сўз билан айтганда, Купер яхши таассурот қолдиряпти. У футболчилар билан қандай муомала қилишни билади. Тўғри, у тартиб-интизомни ҳам қаттиқ ушлайди. Аммо футболчиларга керак пайтда эркинлик беришни ҳам билади. Масалан, баъзида ўйинчиларни уйига қўйиб юборади. Баъзида эса ҳаммани бир жойга йиғади. Унинг қарорлари ва футболга қарашлари замонавий. Мураббийнинг бундай қарашлари ҳам жамоага ўзгача муҳитни беряпти. Баъзида йиғинлар пайтида бир ойдан кўпроқ вақт давомида юрилади ва тезроқ уйга қайтишни хоҳлаб қолишади. Аммо Купер жамоада шундай муҳитни ярата олдики, футболчилар ҳар қандай йиғинлар пайтида ҳам юқори кайфият билан ишлашди ва ўйинларда ҳам борини бериб ўйнашни йўлга қўя олдилар. Бемалол айта оламанки, Эктор Купер ўзбек футболига ўзига хос янгиликларни киритиб боряпти. Барибир профессионал мураббийлиги билиниб турибди.\nОсиё Кубогидаги ташкилотчилик\n- Тўғри, ростдан ҳам бу сафарги Осиё Кубоги ортиқча ташвиқотларсиз ўтди. БААда маҳаллий телеканаллар Осиё Кубогини трансляция қилишмади. Менимча, ҳаммаси шунчаки ОФКнинг стандартлар асосида ўтди. Аммо Осиё Кубогини кенг тарғиб қилиш учун у ерда ҳеч нима қилишмади. Масалан, меҳмонхонада ҳам муҳит шунақа эди. Бир-иккита Осиё Кубогини билдириб турувчи реклама баннерлари бор холос, ундан ортиғи эмас. Хуллас, бу сафарги мусобақада ожиотаж кузатилмади.\nЖамоатчиликнинг фикрлари ҳақида\n- Тўғрисини айтсам, интернет сайтларини кам ўқийман. Куча-кўйда мухлислар жамоа ҳақида ўз фикрларини айтишади. Уларнинг орасида тўғри гапираётганлари ҳам, нотўғри фикр билдиришаётгани ҳам бор. Албатта, ҳар бир одам ўз фикрини айтишга ҳақли. Тўғри, танқид ҳам керак. Аммо шундай танқид бўлиши керакки, у футболчиларнинг руҳини кўтариши керак. Ўша танқидлардан сўнг халқ бизга ишоняпти, уларнинг ишончини оқлашимиз шарт, деган ўй-хаёллар ўтиши лозим.\n- Ростини айтсам, Осиё Кубогидан кейин менга ҳеч қайси агентлардан таклиф бўлмади. Сизга олдин айтганимдек, ўзимнинг вариантларим бор эди ва ҳозир ҳам ўз кучида. Мисол учун Эроннинг “Фулад” клуби менга жиддий қизиқди ва аслида ушбу жамоага ўтишим керак эди. Аммо ўзим бу вариантдан воз кечдим. Шунингдек, Россия клубларидан ҳам яхши таклифлар бўлди. Аммо уларнинг чақирувларини ҳам рад этдим. 23 февралда Ўзбекистон Суперкубоги учун ўйнаймиз. Қолаверса, “Локомотив” ҳам мени қўйиб юборишни хоҳламаяпти. Клуб раҳбарлари бошқа жойга кетиб нима қиласан, биз билан қолгин деб тинмай айтишяпти. Шу боис менимча, “Локомотив”да қоламан.\nяхши таклиф булса, коладиям-да\nпенальти уриш хам махорат\nФутбол | 18 апрель, 2019, 19:00\nСуперлига. "Андижон" ўз майдонида "Насаф"ни мағлуб этди\nФутбол | 18 апрель, 2019, 20:08\nСуперлига. "Пахтакор" ишончли ҳисобда "Динамо"ни мағлуб этди\nФутбол | 18 апрель, 2019, 00:34\n"Манчестер Сити" - "Тоттенхэм" ўйини ЕЧЛда рекорд ўрнатди\nФутбол | 18 апрель, 2019, 10:40\nХарри Кейн "Тоттенхэм"нинг ЕЧЛ ярим финалига чиққанини қандай нишонлади? (видео)\nФутбол | 18 апрель, 2019, 00:43\nСтерлинг "Манчестер Сити"нинг тарихий голига муаллифлик қилди\nФутбол | 18 апрель, 2019, 07:45\nЧемпионлар лигасининг ярим финал баҳслари қачон ўтказилади?\nФутбол | 18 апрель, 2019, 19:11\n"Андижон"нинг ҳар бир футболчиси 10 млн сўм мукофот пули олади\nБокс | 18 апрель, 2019, 16:55\nБоксчиларимизнинг Осиё чемпионатидаги дастлабки рақиблари аниқ\nСульшернинг уйи – Ван Дейкнинг муаммосими? (Эркинжон Ғайбуллаев блоги)\n“Аякс” – “Юве” ўйини ғолиб ва мағлублари ким? (Эркин Ғайбуллаев блоги)


Бугун, 1 декабрь куни доллар ва еврога бўлган талаб янада ошди. Москва биржасидаги савдолардан сўнг рублнинг қиймати сезиларли даражада қадрсизланди. Доллар курси 51,81 рубль, евро курси эса 64,44 рублга тенглашди. Ҳали ҳам бунга асосий сабаб нефтнинг арзонлашиши бўлиб турибди.\nРоссия Банкининг биринчи раис ўринбосари Ксения Юдаеванинг сўзларига кўра, углеводородларнинг нархи бундан кейин ҳам арзонлашишининг эҳтимоли юқори. Бунинг олдини олиш учун Марказий Банк режа ишлаб чиқди. У бир баррель нефтнинг нархи 60 долларга тушганда қўлланилади.\n00:26 Россияда доллар курси 2014 йилнинг декабридан буён илк марта 77 рублдан ошди


ЖССТ COVID-19 мавзусида бир-бирига зид баёнотлар бермасликка чақирди - Daryo\n07:55, 18.09.2020 15846\nТурли мамлакатлар ва илмий жамиятлар вакиллари коронавирус борасида бир-бирига зид баёнотлар беришни тўхтатиши лозим. Бу фикрни 17 сентябрь куни ЖССТнинг соғлиқни сақлаш соҳасидаги фавқулодда вазиятлар бўйича дастури раҳбари Майк Райан билдирган.\n«Биз кетма-кетликдаги изчил баёнотларга эга бўлишимиз лозим, бу фақат бир мамлакатга ёки ташкилот доирасида эмас, илм-фан ва ҳукумат доирасида ҳам», — дея унинг сўзларини келтирган The Guardian нашри.\nРайан ҳукуматлар ва илмий ташкилотларни одамлар тўғри қарор қабул қилиши учун батафсил ва тушунарли маълумот тақдим этишга чақирди. Унинг қўшимча қилишича, бу жараённи «сиёсий футболнинг ўзига хос кўриниши»га айлантирмаслик керак.\nХабарда айтилишича, ЖССТ вакили АҚШ президенти Дональд Трамп ва касалликларни назорат ва профилактика қилиш маркази (CDC) директори Роберт Редфильднинг яқинда эълон қилган бир-бирига зид баёнотлари бўйича шу тарзда изоҳ берган.\n16 сентябрь куни Трамп АҚШда аҳоли ўртасида COVID-19 коронавирусига қарши вакцинани кенг миқёсда тарқатиш октябрда бошланиши, 2020 йил охирида 100 миллион доза вакцина тайёр бўлишини айтган. Кейинчалик эса матбуот анжуманида президент воқеалар муваффақиятсиз ривожланган тақдирда вакцинани бироз кўпроқ — ноябрь ёки узоғи билан декабрь ойигача кутиш керак бўлишини қўшимча қилган.\nУндан аввалроқ эса Редфильд АҚШ сенатидаги чиқишида вакцина Америка жамоатчилиги учун 2021 йилнинг иккинчи чораги охири, учинчи чорагида чиқишини маълум қилган.\nЎз навбатида АҚШ бош инфекционисти Энтони Фаучи америкаликлар вакцина кенг тарқалишини 2021 йилнинг биринчи ярмигача кутмасликларини айтиб ўтган эди.\nЖССТ раҳбари коронавирус пандемияси охирги пандемия эмаслигини маълум қилди\n21:59, 30.09.2020 101797\n18:25 Бугун 2533


Ўзбекистонда Arca Fest хайрия фестивали ўтказилади\nТошкентда йирик хайрия кўча санъати фестивали бўлиб ўтади3\n3 May 19:20 Жамият\nБЎЛИБ ЎТАДИ кўча санъати фестивали ТОШКЕНТ ФЕСТИВАЛ хайрия\n5-май куни Тошкентда кўча-арт санъатини ривожлантириш, қулай замонавий шаҳар муҳитини яратиш ва ёш рассомлар ижодини қўллаб-қувватлашга қаратилган йирик хайрия фестивали бўлиб ўтади.\nҲаваскорлар ва профессионал рассомлар «Arca Mebel Markazi» мебел маркази яқинидаги Махтумқули кўчасида деворларни бўёқ қутилари билан бўяш, эркин мавзудаги ишларини тақдим этиш учун таклиф этилди.\nУчта энг яхши иш муаллифлари қимматбаҳо совғалар билан тақдирланадилар: MacBook Pro, iPad mini 6, мебел харид қилиш учун 3 миллион сўмлик сертификат.\nҒолиблар 5 май куни фестивалда иштирок этган барча меҳмонлар ўртасида бўлиб ўтадиган умумхалқ овоз бериш йўли билан аниқланади.\nФото: Ўзбекистон Республикасида йирик хайрия кўча-арт фестивали бўлиб ўтади.\nЎзбекистонда спортчиларни тайёрлаш ва танлашнинг янги тизими жорий этилади\nШу куни иккита хайрия тадбири ўтказилади:\n– «Биз бўлмасак, ким?»билан биргаликда хайрия ярмаркаси;\n– Arca бренд-ишлаб чиқарувчиларининг мебелларини хайрия савдоси, ундан тушган маблағлар болалар уйига йўналтирилади.\nМеҳмонлар учун хайрия тадбирлари, кўнгилочар дастур ва фото зонаси тайёрланди, таниқли санъаткорлар таклиф қилинди.\nБайрамнинг асосий меҳмонлари – репер Шоҳрух ва DJ KING MACARELLA.\nФестивал Магтимгули кўча, 75 манзилида бўлиб ўтади (мўлжал: Ташсельмаш, клиника EraMed).\nБоксчи Шоҳжахон Эргашев спортдаги фаолиятини якунламоқда


Одамлар, болалар заҳарланаверсин Соғлиқни сақлаш вазирига фарқи йўқ – Норбоева | Qalampir.uz\nЖамият\t24 Декабрь 2019 15:32 7106\n4 яшар қиз 4-қаватдан тушиб кетмаган, ташлаб юборилган – Бош прокуратура\nБугун, 24 декабрь куни Олий Мажлис Сенати кенгашининг умумий овқатланиш корхоналари ва таълим тизимида аҳолининг санитария-эпидемиологик осойишталигига оид қонун ҳужжатларининг ижросини ўрганиш натижаларига бағишланган мажлис бўлиб ўтди. Унда на Соғлиқни сақлаш вазири Алишер Шодмонов ва на унинг ўринбосарлари иштирок этди. Сенат раиси ушбу эътиборсизликни қаттиқ танқид қилиб, “Одамлар, болалар заҳарланишаверсин, буларга фарқи йўқ”, деди дея ёзмоқда ЎзА.\nЙиғилишда Сенати томонидан ўтказилган ўрганиш давомида қатор муаммолар аниқлангани айтилди. Хусусан, сўнгги йилларда аҳоли ўртасида заҳарланиш ҳолатлари кўпайиб бормоқда. 2017-2019 йиллар давомида 154 та бундай ҳолат қайд этилган, натижада 1700 нафар фуқаро, шу жумладан 665 нафар бола жабрланган. 15 киши вафот этган. Бундай ҳолатлар асосан умумий овқатланиш корхоналарида, мактабгача ва умумий ўрта таълим муассасаларида қайд этилган.\nКўп ҳолатларда бунга тўйхона, ошхона, кафе, ресторан ва бошқа умумий овқатланиш корхоналарининг санитария талаблари лойиҳалари асосида қурилмаганлиги сабаб бўлмоқда. Бундан ташқари, озиқ-овқат маҳсулотларини лозим даражада сақлаш учун шароитлар мавжуд эмас, мактабгача таълим муассасалари ошхоналарининг жиҳозланиши ҳам талабларга жавоб бермайди.\nЎрганишлар давомида республиканинг 1533 та мактабгача таълим муассасасида ташиб келтириладиган ичимлик сувидан фойдаланилиши аниқланган. Бунда уларнинг кўп қисмида тегишли гигиеник сув идишлари ўрнатилмаган. 5854 та давлат мактабгача таълим муассасаси ошхоналарининг моддий-техник базаси ҳолатини яхшилаш лозим, бунинг учун 391 млрд сўм маблағ талаб этилади.\n“Биз бугун жуда долзарб, комплекс ёндашишимиз зарур бўлган масала муҳокамасида турибмиз. Овқатдан заҳарланиш, оммавий заҳарланиш ҳолатлари тобора кўпайиб бормоқда. Айниқса, эртамиз эгалари бундан кўп азият чекмоқда. Бу борада қабул қилинган қонун ҳужжатлари қанчалик ишлаяпти, жойларда айниқса, таълим муассасаларида умумий овқатланиш қоидаларига амал қилиняптими, озиқ-овқат саноати, қишлоқ хўжалиги маҳсулотларини етиштириш, етказиб бериш тизими қандай йўлга қўйилган, бу саволларга аниқ жавоб, муаммоларга ечим топиш асосий вазифа ҳисобланади. Ўрганишлар натижасида маълум бўлишича, кўплаб таълим муассасалари ўқувчиларида хроник касалликлар бор. Бу сифатсиз, носоғлом овқатланиш натижасида юзага келади. Жаҳон соғлиқни сақлаш ташкилоти маълумотларига кўра соғлом овқатланишнинг 12 та принципи мавжуд. Бизнинг мутахассисларимиз, айнан таълим муассасаларидаги тиббиёт ходимлари, ошпазларнинг аксарияти афсуски бу борада умуман тушунчага эга эмас. Соғлиқни сақлаш тизимида ҳам соғлом овқатланишни тарғиб қилиш, аҳолига тушунтириш, бу каби салбий ҳолатларнинг олдини олиш бўйича ишлар умуман қониқарсиз. Шунга қарамай бугунги мажлисга на Соғлиқни сақлаш вазири келди, на вазир ўринбосари. Одамлар, болалар заҳарлаверсин, буларга фарқи йўқ. Манфаатдор идоранинг ушбу масалага муносабати шуми?!”, дейди Сенат раиси Танзила Норбоева.\n04 Июнь 09:08 56997\n04 Июнь 20:45 48954\n06 Июнь 12:30 36826\n06 Июнь 20:52 21460


Ўзбекистон “Тинчликпарвар Миссия”да иштирок этмайди\n19 январ 2018, Тошкент вақти: 04:55\nсентябр 14, 2016\nЎзбекистон Қирғизистоннинг Иссиқкўл вилоятида 15 сентябрь куни бошланадиган Шанхай ҳамкорлик ташкилотига аъзо давлатлар Қуроллли Кучларининг “Тинчликпарвар Миссия-2016” ҳарбий ўқув машғулотига ҳарбийларини жўнатмади. Мазкур машғулотларга ташкилотга аъзо Россия, Хитой, Тожикистон ва Қозоғистоннинг бир неча минг ҳарбийси ҳамда юзлаб ҳарбий техника жалб қилинган.\nЎзбекистон президенти вазифасини вақтинча бажарувчи Шавкат Мирзиёев 8 сентябрь куни Олий Кенгаш Қонун чиқарувчилар палатаси ва Сенати қўшма мажлисида сўзлаган нутқида Ўзбекистон ҳеч қандай ҳарбий-сиёсий блокларга қўшилмаслигини айтган эди.\nБу билан Мирзиёев марҳум президент Ислом Каримовнинг ҳарбий блокларга қўшилмаслик ва ҳарбий жиҳатдан бетарафлик сиёсати давом эттирилишини англатган.\nМирзиёев ўз нутқи давомида Ўзбекистон ҳарбий контингентининг мамлакатдан ташқарида жойлаштирилишига ҳам қарши эканини маълум қилган.\nШундан келиб чиққан ҳолда Ўзбекистон томони Қирғизистоннинг Иссиқкўл вилоятидаги “Эдельвейс” ҳарбий полигонида ўтадиган Шанхай ҳамкорлик ташкилоти Қуролли Кучларининг "Тинчликпарвар Миссия-2016" машғулотига ўз ҳарбийларини жўнатмаган.\nБироқ Шавкат Мирзиёв Ўзбекистоннинг ШҲТга аъзолиги фойдали бўлишини, негаки ҳарбий масала бу иттифоқда иккиламчи омил эканини ҳам таъкидлаганди.\nКузатувчиларнинг айтишларича, Тошкентнинг бу каби билдирувлари янгилик эмас. Ўзбекистон шу кунгача ташкилотнинг бирорта ҳарбий тадбирларида иштирок этмаган. Ҳолбуки, Тошкентда Шанхай ҳамкорлик ташкилотининг Минтақавий аксилтерор тузилмаси штаб квартираси жойлашган. Ташкилот доирасидаги ҳарбий ўқув машғулотлари эса айнан террорчилик ва экстремизмга қарши ҳамкорликда кураш доирасида ўтказилиб келинади.\nСўнгги маълумотларга қараганда,15 сентябрь куни бошланадиган ва 21 сентябрь куни якунланадиган ҳарбий машғулотлар ўтказилувчи полигонга Россия, Хитой, Қозоғистон ва Тожикистон аскарлари етиб келган.\nМашғулотларда Россиянинг 55-махсус тоғ бригадаси, Хитойнинг 300 аскари ва 50та ҳарбий техникаси қатнашади. Машғулотларда иштирок этадиган Қозоғистон ва Тожикистон ҳарбийлари сони ҳақида эса маълумот берилмаган.\nСобиқ постсовет давлатлари аъзо бўлган ШҲТ ва КХШТ шу кунгача қандайдир бир минтақавий зиддиятларни бартараф этишда иштирок этмаган. Шунга қарамай, Россия мудофаа вазирлиги “бу каби машғулотларда қўшнилар билан ҳамкорликда террорчиликка қарши курашнинг асосий вазифалари ўрганилади ва шунинг учун ҳам бу машғулотларни ўтказиш зарурати бор”, деб билдирди.\nШҲТнинг 2002 йил 7 июнда қабул қилинган Хартиясида ташкилот мақсадларидан бири “террорчиликка, сепаратчиликка ва экстремизмга қарши ҳамкорликда қарши туриш” экани қайд этилган.


Россия жаҳон чемпионатини йирик ҳисобдаги ғалаба билан бошлади - Халқ сўзи\n22:16 14 Июнь 2018 Спорт\nУчрашувда мезбонлар йирик — 5:0 ҳисобида ғалаба қозонди. Ўйиннинг 12-дақиқасида Юрий Газинский Александр Головиннинг узатмасидан гол киритиб, жамоасини олдинга олиб чиқди.\nБиринчи бўлим якунида Денис Черишев рақиб жарима майдони ичида қулай пасни қабул қилиб олди ва ҳимоячиларни чалғитган ҳолда жамоасининг иккинчи голини урди.\nИккинчи бўлим бошида майдон эгалари босимни бироз камайтиришди ва бу ўйин тезлигига ўз таъсири ўтказди. 71-дақиқада захирадан майдонга тушганига кўп бўлмаган Артём Дзюба боши билан дарвозани ишғол қилиб, ҳисобни 3:0 кўринишига олиб келди.\nҲакам томонидан қўшиб берилган дақиқаларда Денис Черишев ва Александр Головин яна бир мартада гол киритиб, Россия терма жамоасининг 5:0 ҳисобидаги ғалабасини таъминлади.\nУшбу гуруҳдаги Миср ва Уругвай терма жамоалари ўртасидаги учрашув эртага, 15 июнь куни бўлиб ўтади. Ўйин Тошкент вақти 17:00 да бошланади.\nЭртага “В” гуруҳида биринчи тур учрашувлари ҳам бўлиб ўтади. Жумладан, соат 20:00 да Марокаш — Эрон учрашуви бошланса, 23:00 да Испания — Португалия учрашувига старт берилади.


АХЛОҚИМИЗНИ САЙҚАЛЛАШТИРУВЧИ МЕЪЁРЛАР — Zamaxshariy.uz\nАХЛОҚИМИЗНИ САЙҚАЛЛАШТИРУВЧИ МЕЪЁРЛАР\n14 мая, 2018 admin Без рубрики\nАхлоқий меъёрларнинг ҳалоллик, ростгўйлик, ҳаёлилик, инсофлилик, хушмуомалалик, боодоблик, камтарлик сингари меъёрлар айниқса диққатга сазовор. Ахлоқий меъёрлар инсонни бошқа мавжудодлардан ажратиб турувчи, эзгу фазилатларни юзага чиқарувчи омиллар сифатида намоён бўлади.\nАхлоқшунос олим Абдулла Шер ҳалоллик виждон, адолат ва бурч каби ахлоқшунослик мезоний тушунчалари билан боғлиқлиги, инсоннинг ўзгача муносабати ўзича муносабатидек соф, покиза бўлишини талаб қилидиган ахлоқий меъёр эканлигини таъкидлайди. Унинг фикрига кўра, ҳалоллик даставвал диний тушунча сифатида вужудга келиб, ҳар бир мусулмоннинг емак-ичмаги, жинсий ва иқтисодий хатти-ҳаракатлари сифатини белгилаб берувчи шаръий меъёр бўлиб амал қилган,унинг зидди-ҳаром диний нуқтаи – назардан салбий ҳисобланган хатти — ҳаракатларга нисбатан қўлланилган.\nДемакки, ҳар бир диний эътиқоднинг асосида ахлоқийлик ётади ва у кўп ҳолларда ибодатдан баланд қўйилган: солиҳ бандалар, Қуръони Каримда айтилганидек, энг аввало гўзал ахлоқ эгаларидир. Шу боисдан кейинчалик ҳалоллик нисбатан тор шаръий қобиқдан чиқиб, аста-секинлик билан шахс ҳаётидаги кенг қамровли ахлоқий меъёрга айланди, теран маънавийлик касб этгани ҳолда, кундалик ҳаётдаги инсонийликни белгилайдиган умуминсоний фазилат бўлиб қолди..\nМаълумки, “ҳаром” моҳиятан ҳалолликнинг зидди ҳисобланади. Шунинг учун ахлоқий муносабатлар тизимида ҳаромлик ёхуд нопокликнинг ҳалолликка нисбатан кам учрамаслиги доимо ахлоқшуносларни ташвишга солиб келган. Чунончи, Имом Ғаззолийнинг ҳаром ейиш ҳақида тўхталиб, мана бундай дейиши бежиз эмас: «… Хоҳи зулм билан олинган бўлсин (куч ишлатиб, хоинона ундириш ва босқинчилик-ўғрилик йўллари билан олиш); хоҳ завқ ва ўйин йўли билан олинсин (қимор ва шунга ўхшаш нарсалар билан бўлганидай); хоҳ ҳийла ва найранг йўллари билан олинсин (товламачилик ва алдамчилик, тарозидан уриш каби); ўз моли ва бойлигини ҳаром ишларга (ичкиликбозлик, қимор, фоҳишабозлик) харжлаши — ҳаммаси ҳаром ейишга киради».\nҲалоллик фидоийлик ва ростгўйлик ахлоқий меъёри билан шартланади; доимо ҳалоллик қилиш ёки ҳалол яшаши учун киши албатта нималардандир кечиши, фақат рост гапириши, сўз билан иш бирлигига эришиши керак. Шу боис ҳалол инсон жамоатчилик ўртасида обрўга эга, ҳурматга сазовор бўлади. Қайси жамиятда ҳалол фуқаролар кўпайса, ўша ерда бахт ва фаровонлик ҳукм суради.\nАхлоқий меъёрлар ичида ростгўйлик ижтимоий муносабатлар тизимининг муҳим талаби ҳисобланади. Ростгўйлик ёки тўғри сўзлилик инсоннинг ҳақиқатга интилиши билан боғлиқ, “Тарбия энциклопедияси”да ростгўйлик ҳақида қуйидаги мулоҳазалар баён этилган. “Масалан., яқинда тили чиққан ёш гўдакни олайлик. У нима десангиз ишонади, ўзи нимаики деса — рост гапиради («Алдагани бола яхши» деган мақолни эсланг). Гўдакнинг соддалигидан, ишонувчанлигидан, тўғрисини айтишидан биз-катталар куламиз; лекин ҳақиқат устидан, ростгўйлик устидан кулаётганимизни ўйлаб ҳам кўрмаймиз. Гўдак каттайиб, “ақли кириб” боргани сари атроф-муҳитда ёлғон мавжуд эканлигини, рост гапирса ё кулги бўлиши, ё жазо олиши мумкинлигини англаб етади ва аста-секин ёлғонга ўргана бошлайди. Инсоннинг бу йўлдан фақат юксак маънавийлик, биринчи галда ахлоқий тарбия қутқаради. Эзгулик, номус, ор, қадр-қиммат, инсонпарварлик, ҳалоллик, инсоф нима эканини тушуниб етган кишигина ростгўй бўла олади.\nЁлғонга келсак, уни кўпчилик донишмандлар энг катта ёвузликлар сирасига киритишган. Чунки ёлғончи кишилар бўлган ёки бўлаётган воқеа-ҳодисалар ҳақида нотўғри ахборот бериб одамларни адаштирадилар, ўзлари ҳам адашадилар.. Бунга ўзбек халқ эртақларидан биридаги икки марта ярим кечада «Уйим ёниб кетди!» деб ёлғондан фарёд кўтариб, ҳаммани — соғу касални, қари-ю ёшни оёққа турғизиб овора қилган, учинчи марта ҳақиқатдан ҳам уйига ўт тушганида кўтарилган дод – войга ҳеч ким эътибор қилмаган ёлғончининг қисмати мисол бўла олади. Ўз қишлоқдошларининг ишончини йўқотган эртак қаҳрамони фақат ўзгаларнигина эмас, ўзини ҳам алдади: учинчи чорловига ҳеч ким ёрдамга келмади, уйи таг-туги билан ёниб кетди, бошпанасиз қолди. Ҳар қандай ёлғончининг пешонасида ана шундай «бошпанасиз» паноҳсиз қолиш қисмати бор. Зеро ҳар бир инсон учун ўзгаларнинг унга бўлган ишончи энг қоим паноҳдир; ўзгаларнинг ишончи инсоннинг ўзига ишончини шакллантиради ва мустаҳкамлайди.\nАхлоқнинг навбатдаги меъёрий тушунчаси ҳаёлиликдир. Оила ва мактабдаги тарбияда ҳаёли бўлишлик — хулкий гўзаллик, назокат экани, бехаёлик — хулкий хунуклик ва кўполлик эканини уктириб бориш мухим вазифалардан биридир.\n“Ҳаё, — деб ёзади Абдулла Авлоний “Туркий гулистон ёҳуд ахлоқ” асарида, – дилни равшан қиладурган бир нурдирки, инсон ҳар вақт шул маънавий нурнинг зиёсига муҳтождир… Иффатнинг пардаси, виждоннинг ниқоби ҳаёдир”.\nШундай қилиб, ахлоқий меъёрлар бир-бири билан шу даражада чамбарчаски, баъзан бирини иккинчисидан аниқ ажратиш қийин, зеро улар хулқ ва одоб доирасидаги ахлоқий хатти ҳаракатлардир.\nPrevious Post:РАМАЗОНИ ШАРИФ МУБОРАК\nNext Post:МУБОРАК РАМАЗОН — САХОВАТ ОЙИДИР


Одил судловнинг мустаҳкам ҳуқуқий кафолати\nМамлакатимизда суд ҳокимияти мустақиллигини кафолатлаш билан боғлиқ кенг кўламли ишлар амалга оширилмоқда. Яқинда қабул қилинган “Ўзбекистон Республикасининг Конституциясига ўзгартишлар ва қўшимча киритиш тўғрисида”ги Қонун бу борадаги саъй-ҳаракатларни яна бир поғона кўтаришга қаратилган бўлиб, айни чоғда ушбу ҳужжатнинг мазмун-моҳияти ва аҳамияти кенг жамоатчилик вакиллари томонидан катта қизиқиш билан ўрганилмоқда.\nТараққиёт йўлидаги ҳамкорлик истиқболлари\nҲар бир мамлакат тараққиётида унинг жуғрофий жойлашуви муҳим ўрин тутади. Бу, айниқса, чет давлатлар билан савдо алоқаларини йўлга қўйиш, логистикани ривожлантиришда кўзга яққол ташланади. Бироқ бугунги кунда дунёнинг 44 мамлакати тўғридан-тўғри денгизга чиқиш имкониятига эга эмас. Бундай шароитда уларнинг ўзаро савдо алоқалари ривожланиши кўп жиҳатдан транзит салоҳияти, очиқ ва яхши қўшничилик муносабатининг йўлга қўйилгани, шунингдек, сиёсий хоҳишига боғлиқдир. Бу масалага Ўзбекистонда ҳам алоҳида эътибор қаратилади.\nЎзбекистон: манфаатли алоқалар ва сармоялар учун имкониятлар\nБарселонада “Ўзбекистон: иқтисодий ҳамкорлик ва сармоялар учун имкониятлар” мавзуига бағишланган конференция бўлиб ўтди. Ушбу тадбир мамлакатимизнинг Испаниядаги элчихонаси ҳамда Каталония корхоналари конфедерацияси томонидан ўзаро ҳамкорликда ташкил этилди.\nХалқ билан мулоқот ва инсон манфаатлари йили. Мамлакатимизда 2017 йилга шундай ном берилганининг мақсади, моҳияти ҳамда белгиланган вазифалар ҳақида ўйлар эканмиз, тафаккурда беихтиёр ўзимиз билган яқин тарих — кейинги ярим асрлик ҳаёт лавҳалари жонланади. Бир қарашда, ақлимизни таниганимиздан буён турли даражадаги идора ва ташкилотлар билан халқ орасида узвий алоқа, мулоқотлар йўлга қўйилиб, аҳоли манфаатларини ҳимоя қилишга мунтазам эътибор қаратиб келингандек. Каттаю кичик идора ва ташкилотлар пештоқларига раҳбарларнинг турли мурожаат билан келувчиларни қабул қилиш кунларию соатлари жадвали осиб қўйилган, масъул ташкилотларда, албатта, хат ва аризалар билан ишловчи ходим, бўлим фаолиятда бўлган, ҳаттоки улар вақти-вақти билан ҳисобот берганлар. Аммо фаолият юритмоқ бошқа... Бу фаолиятдан элу юрт нечоғли манфаат кўради — масаланинг моҳияти мана шу саволга бериладиган жавоб билан боғлиқ.\nАмир Темур сиймосига эҳтиром\nСоҳибқирон Амир Темур ўз даврида энг қудратли давлат барпо этган, илм-фан, маданият ва маънавият ривожига кенг йўл очган, дунё тамаддунига беқиёс ҳисса қўшган буюк шахсдир.\nПойтахтимиздаги Киночилар уйида Хитой Халқ Республикасининг таниқли кинематографлари билан ижодий учрашув бўлиб ўтди.


Ўзбекистон Ёзувчилар уюшмаси » Шоир эмас, ростгўй эдим\nАсосий Ёднома Шоир эмас, ростгўй эдим\nЎзбекистон Ёзувчилар уюшмасида 30 ноябрь куни шоир, таржимон ва публицист Асқар Маҳкам таваллудининг 60 йиллигига бағишланган “Шоир эмас, ростгўй эдим” деб номланган хотира кечаси ўтказилди.\nУнда ижодкорнинг яқинлари, шогирдлари, шоир ва ёзувчилар, адабиётшунос олимлар, санъаткорлар, ёш ижодкорлар ва оммавий ахборот воситалари ходимлари иштирок этди.\nТадбирда ардоқли ўзбек шоири Асқар Маҳкам ўзининг гўзал шеърлари, юксак бадиий таржималари билан адабиётимизда муносиб из қолдирган ижодкор экани таъкидланди.\nАсқар Махкам 1958 йил 27 ноябрда Тожикистоннинг Кофарниҳон туманида туғилган. Хўжанд давлат педагогика институтини тамомлаган (1981). «Наврўз» (1988), «Тазарру» (1982), «Таважжуҳ», «Ишқ» (1994), «Ибодат» (1993), «Ҳақ» (1998), «Аналхақ», «Табриз дафтари», «Оқкитоб» (2003) каби асарлари нашр этилган. «Авесто», Хожа Абдуллоҳ Ансорийнинг «Кашф ул-асрор» (Қуръони Каримнинг адабий-ирфоний тафсири), Ж.Румийнинг «Маънавий маснавий» (1-дафтар)сини, Шамс Табризийнинг ғазаллари ҳамда Эрон шоирлари шеърларидан намуналар таржима қилган («Туйғулар япроғи», 2005). 2007 йил 6 мартда Тошкент шаҳрида вафот этган.\nУ ўзининг ижоди ҳақида тўхталар экан шундай дейди: “Шеър мен учун қисматнинг ўзи эди. Бу қисмат ўзининг ибтидоий палласидан бугунги дақиқаларигача ғоят мавҳум, пинҳон ва ғайриодамийдир. Қоғоздаги шеър бу ҳали шеър эмас. Унда асосийси — жон ва руҳ йўқ. Дунёдаги жамийки илоҳий дастурларнинг қоғоз ёхуд бошқа бир ашёга қайд этиб қолдирилиши қатъиян ман этилганининг боиси ҳам шунда… Сўз ёлғон бўлмайди. Унинг соҳиби ёлғончи бўлиши мумкин. Агар бу ёлғончига барча ишонса, унда фалокат рўй беради… Адабиётда янги сўз бўлмайди, рост сўз бўлиши мумкин».\nТадбирда Асқар Маҳкам ҳаёти ва ижоди ҳақида батафсил маълумот берилди. Ёш ижодкорлар томонидан шоир шеърларидан намуналар ўқилди.\nСўйладик гоҳ урён,\nНа қизлар дафтарга битдилар уни,\nдунёга келар у…\nбиз кетгач ўлиб…\nМАҲБУБ УЛ ҚУЛУБ\nБизни савдолардан савдога солган,\nна шамдир, на куйган бир парвона-да.\nТун — қора ридога ўраниб олган\nсўфий қиздир улуғ чиллахонада.\nУлар осиқ Мансурдир,\nбу дунёнинг бори дорига тортиқ…\nОсмон эса жуда-жуда чуқурдир\nавлиёнинг ботиқ кўзлари янглиғ…\nФалак саҳросида югуриб юрган\nучар оҳуларим — маҳбуб ул қулуб…\nШомгоҳ айвонида осилиб турган\nбир парча жигардир ғуруб…\nДовдир шамол оҳлар — сиғинди,\nдарё ўкрик тортиб йиғлайди.\nТомоғидан силққан тўлқинни\nкучанганча туфлаб ташлайди.\nЮлдуз эса ёнар — ёлғиз, жим,\nҳув дарчада титрайди чироқ.\nЗикр қилар — Тун, Тупроқ, Бувим\nМен, Дарё ва Шамолдан йироқ.\nУмр эса унинг сочидай\nсиниб-синиб адо бўлмоқда.\nЁлғиз кулба, ёлғиз соҳилда\nменинг кўнглим дарё бўлмоқда…\nҚўшнилар гоҳ яраш, гоҳи пайт араз.\nАйрилиқ дардида оқарган сочи,\nсарғайиб борарди кун ўтган сайин,\nтурмушга етарди базўр қулочи,\nбу давру замонга етмасди тайин.\nМен эса шоирман —\nбору йўғим шу…\nБаъзан шеър тўқийман ўшанга атаб.\nШеър нима билмаган ва билмайди у,\nўйлаб ҳам кўрмаган етмиш йил яшаб…\nБу уйда бир вақтлар бувим яшаган.\nЯна кимдир тентирар беҳуд.\nБу йўлларга топингай, чунки\nОдамларни севгани учун\nҚўй, пешонам кетсин сўкилиб,\nЕб ташласин ер эмас, хаёл.\nДеворларнинг дарзидан кириб,\nЁриб чиқсин кўксимни шамол.\nЎчиб битсин эски битикдек.\nДарёларим зор гирялари\nСоҳилларда изғисин итдек.\nВа ҳар нечук ному нишонни\nЮзларимдан ташлай сидириб.\nТовонингга кирган тиканни\nКўзим билан олай суғуриб.\nСиғинаман сенга, Тириклик!\nМен бу шамолларга нима ҳам дердим.\nУлар ўзимдан-да тантиқ ва худсар.\nМен умримнинг ярмин уларга бердим,\nкерак бўлса борин берардим агар.\nУлар мендан хабар элтар бувимга,\nсигирларга, мозор толларига ҳам.\nСариқ хазонларни сочар юзимга,\nбаргрезон боғларга қўйганда қадам.\nКейин даричамиз остида ётиб\nитдек улиб чиқар то тонгга қадар.\nБувим топиб олар мени йўқотиб,\nсекин яниб қўяр: «Асқар, эҳ Асқар!..»\nПохолларга ётиб ой думалайди,\nсой бўйида бир қиз ўлтирар хомуш.\nСунбул сочларида жим ўрмалайди\nпастқам кулбаларда мудраётган туш.\nШамол бадар кетар тепалар ошиб,\nдарича ортида ўчар садолар.\nЯна бурунгидек ақлдан озиб,\nбошини тошларга урар дарёлар…\nСайт бўлими: Ёднома, Янгиликлар\n© 6172 Ўзбекистон Ёзувчилар уюшмаси


Fўзани сифатли чилпиш бўйича тавсиялар - Ўзбекистон Республикаси Қишлоқ хўжалиги вазирлиги\nПахтакорлар учун чилпиш муҳим тадбирлардан бири ҳисобланади. Чунки чилпишнинг ўз вақтида бажарилиши шона, гул тугунчаларини сақлашга, кўсак пайдо бўлиш ва етилиш жараёнларини жадаллаштиришга хизмат қилади, оқибатда кўсакларнинг пишиши 5–10 кунга тезлашади ва ҳосилдорлик гектарига 3-4 центнерга ортади.\nБу муҳим тадбир ғўзанинг асосий ва ён шохларининг ўсув нуқтасини қирқиб, ўсимликнинг вегетатив ўсишини тўхтатиш ва озиқа моддаларини ҳосил шоналарига йўналтириш мақсадида ўтказилади. Бунда тупларда тўлақонли кўсаклар кўпроқ шаклланади, уларнинг салмоғи, ҳосилдорлиги ва тола сифати ошади.\nҒўзалар кучли ғовлаган майдонларда чилпиш кўпроқ қилинади. Бунда бош поя ўсув шохларининг мўрт қисми олиб ташланади.\nИлмий тадқиқот институтларининг тажрибаларига қараганда, ғўза ҳосили уч муддатда вужудга келади ва шаклланади биринчиси – июнь ойида – умумий ҳосилнинг 45 фоизини ташкил қилади, иккинчиси июль ойида ҳосилнинг 46,8 фоизи ва учинчиси август ойида ҳосилнинг – 8,2 фоизини ташкил қилади. Аммо, булар ғўзанинг парваришига қараб ўзгариб туради. Кузатишларга қараганда август ойида шаклланган ҳосил тугунчаларининг деярли ҳаммаси, кўпинча тўкилиб кетади.\nНиҳоллар ривожи ҳар хил бўлган тақдирда, чилпишни икки марта бажариш мумкин. Аввалига асосий ўсиш нуқтаси қирқилса, орадан 7–10 кун ўтгач, ён шохларнинг учлари чилпиб ташланади.\nПахтакорларимиз чилпишни асосан қўлда бажаришади. Шунда асосий ва ён шохларнинг ўсув нуқталари билан бир қатор ҳосил шохчаларини ҳам чилпишадики, натижада ҳосилдорликка сезиларли даражада зарар етади. Бу ҳол кўпинча четдан одамлар жалб қилганда рўй беради.\nКўпчилик хорижий мамлакатларда чилпиш кимёвий усулда амалга оширилади. Улар биздагига қараганда анча барвақт, дастлабки гуллар пайдо бўлаётган даврда ғўзага Пикс дорисини пуркайдилар. У билан бир қаторда кимёвий усулда чилпиш учун Тур, Устикс, Далпикс, Со-же-ан каби препаратлар ишлатилади.\nПикс дориси бошқа препаратларга нисбатан бир қанча афзалликларга эга. У сепилгач, ғўзанинг ўсиб-ривожланиши ўртасида мувофиқлашув яхшиланиб, ҳосил эртаги ва мўл бўлади, тола сифатли бўлади.\nШунингдек, ғўза тупи ихчам арчасимон шаклга киради. Бу эса қаторлар орасида ҳаво алмашувини яхшилашга ҳамда кўсаклар чиришининг камайишига олиб келади. Энг асосийси, биринчи терим салмоғи 5–6 центнерга ошиб, ҳосилни қисқа муддатларда йиғиштириб олишга имконият яратилади.\nКимёвий чилпиш қўлда бажариладиган оғир меҳнатга барҳам беради.\nПикснинг ўхшаши бўлган Устикс дорисини эса ўзимизда ишлаб чиқаришга ва амалда қўллашга рухсат берилган.\nУстикснинг ижобий таъсири – ўсимликнинг ғовлаб кетишини тўхтатиши, пахта ҳосилини кўпайтиришидир.\nЎткир ҳидли эканлиги, заҳарлилиги сабабли уни қўллаш ва санитария қоидаларига қатъий амал қилишни, эҳтиёткорлик чораларини кўриш талаб этилади. Булар қаторида Далпикс ҳам тавсия қилинган. Бу препаратнинг 1 гектарга 1,0–1,5 л миқдорда сепилиши мақсадга мувофиқ.\nКимёвий чилпиш учун бу дориларни пуркаш вақти ва сарфлаш меъёри ғўза ривожига ҳамда бош поя баландлигига кўра белгиланади. Энг мақбул муддат – ўрта толали ғўза навларида ҳосил шохи 12–14 тага етган пайтдир. Дорилар билан ишлов беришни суғоришдан 6–7 кун олдин ўтказиш яхши самара беради.\nПиксни ишлатиш меъёри ўсимликнинг ривожланиш даражасига қараб гектарига 0,5–1,0 литрни ташкил қилади. Агар ғўза тупи баққуват бўлса, унинг сарфи 1,5 литргача етказилиши мумкин. Бунда сувли аралашма меъёри гектарига 200–300 литрдан ошмаслиги керак.\nЎсимликка препаратни ОВХ-28 ёки бошқа турдаги агрегатлар ёрдамида пуркагичлар билан тонгги ва кечки соатларда сепиш мақсадга мувофиқ. Умуман олганда, ғўза ғарқ гулга кирган пайтда чилпиш ўтказиш энг яхши натижа беради. Кўпчилик туманларда чилпишни амалга ошириш июлнинг 2–3 ўн кунлигига тўғри келади.\nАгрономлар ва тажрибали фермерлар чигит экиш муддати, ернинг унумдорлиги, қўлланилган агротехника тадбирлари, ғўзанинг нав хусусиятлари ва ҳолатига ҳамда ундаги ҳосил шохларининг миқдорига қараб ҳар бир пайкалда энг мақбул чилпишни ўтказиш муддатларини тўғри белгилашлари лозим.\nЧилпиш ўз вақтида ўтказилиб, кўсакларнинг яхши етилиши таъминланса, баргларни сунъий тўктириш ҳам етарли самара беради.


Бокс бўйича Ўзбекистон терма жамоаси Кубага...\n06.11.2019 10:32 0 1832\nТунда бокс бўйича Ўзбекистон терма жамоаси Кубанинг Гавана шаҳрига йўл олди. Бу ҳақда Миллий Олимпия қўмитаси матбуот хизмати хабар бериб ўтди.\nТерма жамоамиз ушбу шаҳарда 18 ноябрга қадар ўқув-машғулот йиғинини ўтказишади. Мазкур йиғин Куба терма жамоаси билан ўтказилиши режалаштирилган бўлиб, унда боксчиларимиз мезбонлар билан ўтказиладиган спарринг жанглари орқали ўз тайёргарликларини яна бир карра юқори босқичга олиб чиқишлари мумкин.\nКубага жўнаб кетган боксчиларимиз таркиби эса қуйидагича:


17:01 04 Июл 2020\n19:12 29.05.2020 Ҳавола олиш\nТОШКЕНТ, 29 май - Sputnik. МДҲга аъзо давлатлар ҳукумат раҳбарлари Кенгашининг (ҲРК) навбатдаги йиғилиши 6 ноябр куни Ўзбекистонда бўлиб ўтади, дея хабар беради РИА Новости Беларусь Вазирлар Кенгаши матбуот хизматига таяниб.\n"МДҲ ҲРКнинг навбатдаги йиғилиши 6-ноябр куни Тошкентда бўлиб ўтади", - деди матбуот ҳизмати вакили.\nБу Ҳамдўстлик мамлакатлари ҳукумат раҳбарларининг видео-конференция тарзида ўтказилган навбатдаги учрашувида маълум бўлди. Муҳокама иштирокчилари МДҲнинг 2030 йилгача бўлган даврда иқтисодий ривожланиш Стратегияси лойиҳасини қабул қилдилар. Ҳужжатда Ҳамдўстлик мамлакатларининг иқтисодий соҳадаги давлатлараро ҳамкорлик механизмларнинг мақсадлари, асосий вазифалари, ҳамкорлик йўналишларига нисбатан келишилган ёндашувлари акс эттирилган.\nБундан ташқари, ҳукумат раҳбарлари транспорт, қурилиш, энергетика, шунингдек, таълим, сайёҳлик, спорт, маданият, ёшлар ҳамкорлиги ва хавфсизлик соҳаларидаги ҳамкорликни кенгайтириш ва чуқурлаштиришга қаратилган қатор ҳужжатларга имзо чекдилар.\nБугун Россия ва Ўзбекистон бош вазирлари Михаил Мишустин ва Абдулла Арипов ўртасида телефон орқали мулоқоти бўлиб ўтди. Томонлар савдо-иқтисодий ва илмий-техникавий соҳалардаги Россия-Ўзбекистон ҳамкорлигининг бир қатор долзарб масалаларини муҳокама қилдилар.\nБундан ташқари, бош вазирлар икки ва кўп томонлама мулоқотлар жадвали ҳақида ҳам фикр алмашди.


Саҳифа: Наср / 20-10-2020, 09:41 / 75\nМусиқа дарси… буни гапирмай қўя қолай. Маюфнинг гапларига синфдошлар яхши тушунар ҳамда бутун синф унинг таржимони эдик. У дарснинг ўртасида қўл кўтарарди, устознинг кўзи тушиб қолиб, «Ҳа Маъруф нима гапинг бор?» деса, чивин ғўнғиллагандек қилиб: «Шомайяб кеий» дерди. Янги устозлар бу сўзни тушунмаслиги табиий. Биз эса унинг сўзларини «таржима» қилардик: «Устоз, Маюф шамоллаб келмоқчи»…\nУ улғайгани сари камгап бўлди. Бирор гап сўрасак ҳам «Ҳа», «Йў»дан нарига ўтмасди. Ҳаммамизда бўлгани каби у ҳам оппоқ фартук таққан синфдош қизларнинг бирига кўнгил қўйган, у ҳам қизнинг кўзларини оҳунинг кўзларига қиёслаган-у, буни унинг ўзига айтолмас, фақат гоҳида илғаб қолганимиз, қорачадан келган бир мўғул юзли қизга энг яхши кўрадиган уч рангли ёзғичини бериб турарди.\nБир куни эълон тахтачасида тил байрами муносабати билан ўтказиладиган иншолар мусобақасига кўзим тушди. Бу эълонни эшитган аълочиларнинг ичига чўғ тушди. Мактабда ҳамма ёзувчи, ҳамма шоирга айланди. Синф раҳбарлари даста-даста иншоларни кўтариб, ўқитувчилар хонасига йўл оларди. Унинг ортидан эргашган ўқувчилар кўм-кўк ёғоч эшикнинг ортида қолади-ю, ичкаридаги саралашни ўзича тасаввур қилиб, устозларга ҳурмати ошади, уларнинг ўрнида бўлиб қолгиси, кимнинг иншоси қандай ёзилганини билгиси келарди.\nЎқитувчиларнинг фарзандларини айтмайсизми, улар баъзида янги гап топиб келади, масалан, «Фалончининг иншосини ўқиган ўқитувчи унинг келажакда журналист бўлишини айтганмиш». Ўша кундан бошлаб фалончининг лақаби «Журналист». «Фалончи эса фақат уч нуқтадан иборат иншо ёзиб, ҳаммани кулдирибди.» Нима деб ёзганидан ҳам озгина иқтибос келтириб қўйиларди: «Мен Она тилимни отамдек яхши кўраман, уч нуқта. Отам онамга тилинг ширин бўлса, калтак емайсан дейди, уч нуқта…» Бу гаплар айтилаётганда ўша уч нуқталарнинг муаллифи ҳам бизга қўшилиб кулади. У ҳеч кимдан хафа бўлмайди, ҳатто, ичкаридаги «хуфёна» гапларни болаларга айтиб, обрў орттираётган муаллим болаларидан ҳам ранжимайди.\nЭртаси куни яна янги гаплар тарқалади. Анов шоир бола бор-ку, шалпангқулоқ, ўшанинг иншоси ўқитувчиларни бир кулдирса, бир ўйга толдираётганмиш. У ҳатто ўзбек оилада парваришланган ингилиз боласи ҳам ўзбекча гапиради, нега шундай эканига ҳозирча ақлим етмайди-ю, лекин у ҳам она тилимни боласи экан, дебди-да, икки қатор шеърни ҳам илова қилганмиш. Шеърини айт-чи, шеърини?.. Билмайман, дейди тарих ўқитувчимизнинг эркатойи ғурурланиб.\nҲа, ҳамма иншо топширган, қўлидан келадиган ҳам, келмайдиган ҳам. Синф раҳбарлари чиқмаган жондан умид деб, иккичиларимиздан-да ажи-бужи иншоларни ёздириб олди. Иккичилар мендан нима кетди деб, она-тили дафтарининг ўртасидаги иккита вароғини шартта юлди-да, оғзига келганини қоғозга тушириб, устознинг қистовидан қутулди.\nШунча ур-тўпалон, ёз-ёзларнинг ичида Маюфга гап таъсир қилмади. У «ёяман»дан нарига ўтмади. Лекин бирор дафтарининг орасидаги икки вароғи юлинмади. У бирор марта устознинг ортидан, ғирчиллаб очиладиган эшиккача эргашиб бормади. Балки ҳеч кимга билдирмай устозга топширгандир, озгина писмиқлиги ҳам йўқ эмас Маюфнинг, деган тақдиримизда ҳам, «разветкачи»ларимиз унинг иншоси ҳақида бир оғиз гап ҳам топиб келишолмади.\nЎша интиқлик билан кутилган кун келди. Эрталабдан мактаб ҳовлисида ўқувчилар ярим ой шаклида сафланишди. Олдинги қаторда бошланғич синф ўқувчилари, орқада эса овози йўғонлашиб қолган катта синфлар. Давлат мадҳияси билан байроқ кўтарилди-да, директор сўзга чиқиб, бугун тил байрами эканини ҳамда иккинчи соатдан кейин байрам бўлишини эълон қилди. Сўнг одмигина кийинган, озғингина она тили ўқитувичимиз сўзга чиқди. Аёл киши бўлишига қарамай, ундан катта синф ўқувчилари ҳам ҳайиқиб турарди. Унинг шапалоғидан еган ўқувчи, худди тақдирлангандек, қандай ургани-ю, юзининг қандай ловуллагини ҳақидаги ҳикоясини мағрурланиб айтиб юрарди. Устозимиз ғолибларни эълон қилди. Уларга фахрий ёрлиқлар топширилди, ҳар бир ғолибнинг исми айтилишидан олдин ҳамманинг юраги шувиллаб турарди. Қани эди иложи бўлса, устознинг тилига ўзининг исмини жойласа-ю, фахрий ёрлиқ олиш баҳонасида директорнинг қўлини ҳам бир сиқиб қўйса…\nЙиғилишдан сўнг ҳамма синфхоналарга тарқалди. Устоз синфга кириб келганда ҳам ўқувчилар ўртасида ғолибларнинг муҳокамаси бўлаётган эди. Бунда фақат Маюф иштирок этмасди, холос. Ўзининг партасида қимтинибгина ўтирарди, ёзғичларини оларди, китобларини чиқарарди, сўнг онаси бўздан йиртиб берган дастрўмолчасини олиб, бурнини артиб қўярди.\nДарс ҳам пичир-пичирларга тўла бўлди. Устоз доскага қайрилди дегунча, болалар бир-бирига «Журналист шоирни доғда қолдирди, ўзи шеърлари бир тийнга қиммат уни…» дейди. Устоз бақиради: «Синфдан чиқариб юбораман Қосимов!».\nБайрам тадбири бошланганда, эрталаб отамдан олган икки юз сўмни кўтариб кўчага югурдим, дарвозадан чиққанда бола боқиш кўйида озиб-тўзиб кетган аёл бир туюр стол устига майда-чуйдаларни қўйиб савдо қиларди. У вақтлар ўша моғор босган бир туюргина столчаси биз ўқувчилар учун жаннатнинг ўзгинаси эди. Унда эллик сўмлик шоколаддан тортиб, уч юз сўмлик печеньегача бўларди.\nҚўлимга икки юз сўмни ғижимлаб дарвозадан отилиб чиққандим, Маюф сотувчи холага пул узатиб турган экан. Мен ҳам пулимга яраша харид қилдим-да, бирга мактабга қайтдик. У бироз юргач, «Мен сенга бий найса кўйсатаман. Пақат ҳеччим биймасин, хўппи!» деди.\nУнга розилигимни билдириб, ортидан мактаб боғи томон эргашдим, холироқ жойга боргач, у портфелидан муқовасига машҳур эстрада юлдузининг расми туширилган дафтарни олди-да, ичидан букланган қоғозча чиқариб менга узатди. Тағин портфелнинг бошқа чўнтагидан бир туюр нон олди, уни ҳам бўлишдик. «Энни ўқи!» деди, синовчан тикилиб.\nУ нон ковшади, мен унинг иншосини ичимда ўқий бошладим:\n«Мана, она тили байрами яқинлашяпти, бундан ҳаммамиз бахтиёрмиз, лекин мен бу тилни она тилим деёлмайман!\nМенинг тилим соқов, онамнинг тили равон, отамнинг ҳам. Бу уларнинг тили!\nЎзбек тилини бузиб талаффуз қиламан.\nМен фақат бу тил учун битта хизмат қилишим мумкин. Тўғри тушунинг, бошқаси қўлимдан келмайди, қўшиқ айтолмасам, нотиқлик қилолмасам, тағин, ўқишга ҳам ҳавасим йўқ. Шу боис, гарчи, Она тилимиз менинг тилимга мослаб сўзлар яратмаган бўлса-да, шу ватанда туғилганим ва нон-тузини еганим учун ҳамда тилингизнинг ҳурмати учун, иложи борича жим юраман!\n5-А синф ўқувчиси Топволдиев Маъруф».\nУнинг иншоси қисқа эди, бироқ ҳуснихати ёмонлигидан иккинчи вараққа ҳам ўтган. Ҳозир ўйласам, кейин нима бўлган, байрамга кирганмизми йўқми, уйга қачон борганмиз, у яна нималар деган, буларни эслолмайман. Бироқ бу иншо ҳар сафар тил байрами олдидан ёдимга тушаверади. Уни хаёлан қайта-қайта ўқийман. Ва она тилимизнинг ҳурмати учун узоқ вақт ҳеч нарса ёзолмайман.\nТеглар: Бек Али ТАНЛОВ иншо ўзбек тили тил байрами


Она нидоси: «Қизимнинг юраги тўсатдан тўхтаб қолишидан қўрқиб яшаяпман»\n15:07 / 16.11.2018 11742\nҲаёт ҳар доим ҳам бир текисда давом этмас экан. Инсон бошига мусибат тушганида, у яқин инсонлари, дўстлари ҳамда яхшилар кўмагига эҳтиёж сезади. Инсонларнинг бир-бирига ёрдам бериши эса одамийликнинг энг олий намунасидир.\nҲаётнинг ана шундай шафқатсиз мусибатига учраган юртдошларимиздан бири, ҳозирда Янгийўл тумани, А. Ортиқов хўжалиги, «Нов» маҳалласи, Ойбек кўчаси, 156-уйда яшаб келаётган Баҳодир Урманов хонадонидан KUN.UZ таҳририятига мурожаат келиб тушди. Вазиятни ўрганиш мақсадида Янгийўл туманига бордик.\nМаълум бўлишича, шифокорлар Баҳодир аканинг 2011 йилда туғилган қизи Регина Абдувоҳидовага юрак кенгайишининг оғир шакли, тез авж олиш варианти, дилятацион кадиомиопатия ташхисини қўйишган. Регинанинг онаси билан суҳбатлашдик.\n- Сентябрь ойида қизим бирдан нафас олишга қийналиб қолди. Шифокорга олиб борганимизда, улар шамоллаш ўпкасига ўтиб кетганлигини айтишди. Юзи ва оёғи шишиб кетди. Шундан сўнг шифокорлар текшириб, юраги кенгайиб кетганлигини, жигари шишиб, буйраги яхши ишламаётганлигини айтишди. Ҳозир юраги кенгайиб кетган. Исталган вақт юрак уришдан тўхтаб қолиши мумкин. Ҳиндистонлик шифокорларга кўрсатганимизда юрагини алмаштириш кераклигини айтишганди. Лекин қизим ҳали ёш бўлганлиги сабабли бу операцияни кўтара олмаслиги мумкин экан. Операция ўрнига имплант қўйдирилса, умид бор экан. Лекин бу жуда қиммат, бизнинг имкониятимиз етмаяпти, шунинг учун ёрдам сўрашга мажбур бўляпмиз. Яхши инсонлар кўмагига муҳтожмиз, - деди қизнинг онаси.\nҲақиқатан ҳам ширингина қизалоқ Регинага ёрдам керак. У билан суҳбатлашганимизда, келажакда яхши шифокор бўлмоқчилигини ҳамда инсонларни даволамоқчилигини айтди. Отаси устачилик билан шуғулланиб, рўзғор тебратади. Лекин ҳозир қизининг хасталиги сабаб ишлашга ҳам вақт топа олмаяпти. Онаси оддий уй бекаси. Қизалоққа эртароқ имплант қўйиш керак. Бунга эса катта миқдорда пул кетади. Оила бор кучи билан билан ҳаракат қилмоқда. Лекин бу пулни ёлғиз ўзлари йиға олишмайди. Биз кўпчиликмиз. Қўлимиздан келгунича, имкониятимиз еткунича ҳам моддий, ҳам маънавий кўмак бериб, Регинанинг дарддан фориғ бўлишига ўз ҳиссамизни қўшайлик.\nТел: +998 93 701 49 85\nVISA card: 4187 8200 0010 9593 (Агробанк)\nPlastik card : 8600 0423 5883 4777 (Агробанк)\nМухбир : Рахматилло Исроилов\nОператор : Муҳаммаджон Ғаниев


Эрта турмуш – келтирар ташвиш – Сурхон тонги\nБош саҳифа / Жамият / Эрта турмуш – келтирар ташвиш\nМай 1, 2018\tЖамият Изоҳ қолдириш 964 Кўрилди\nВояга етган йигит-қизларнинг келгусида оила қуриши, уларнинг қандай кўникмага эгали-ги оилага қанчалик тайёрлигини белгилайди.\nШу боис, Термиз давлат университетида эрта турмуш қуришнинг салбий оқибатларига бағишланган давра суҳбати ташкил этилиб, унда бўлажак келин-куёвларни оилага тайёрлаш, соғлом авлодни вояга етказиш, шунингдек оила қуриш масъулиятли вазифа эканлигига алоҳида тўхталиб ўтилди.\nДавра суҳбатини вилоят бош прокурори ўринбосари Ўктамжон Юсупов очиб берди.\n— Икки ёшнинг турмуш қуриши шахсий масалагина бўлиб қолмай, унинг ижтимоий аҳамияти катта, — дейди фуқаролик ишлари бўйича вилоят суди судьяси Дилором Алламуродова. — Инсоннинг келажаги, дунёқараши, одоб-аҳлоқини белгилайдиган тушунчалар оилада шаклланади. Шунинг учун ёшларимиз оила қуришда шошма-шошарликка йўл қўймаслиги, бунга ҳар томонлама тайёр бўлгандан кейингина турмуш қуриши лозим. Негаки, ҳозирги кунда эрта турмуш оқибатида кўплаб оилаларда ногирон фарзандлар дунёга келаяпти. Бу ҳам етмагандек тўйдан кейин ёшлар бир-бирини тушунолмаганлиги сабаб ҳам айрим оилалар бузилиб кетаяпти.\nОила муқаддас қўрғон. У жамиятнинг таянчи бўлиши билан бирга унда келажак авлод вояга етади. Йигит ва қиз турмуш қуришдан олдин қоғозда эмас, амалда тиббий кўрикдан ўтишлари шарт.\nЙигит ва қизни оилага ким тайёрлайди? Албатта, ота-она, маҳалла-кўй, яқинлар ва жамият. Кўпни кўрган нуронийларнинг тарбияси, бу каби давра суҳбатлари ҳам фойдадан холи бўлмайди.\nЭрта турмуш қуриш оқибатида келиб чиқадиган муаммоларнинг олдини олиш ҳар биримизнинг ўз қўлимизда эканлиги суҳбат давомида бот-бот такрорланди. Тадбир сўнгида намо-йиш этилган қайнона ва келин муносабатларини ўзида акс эттирган саҳна кўриниши йиғилганларга манзур бўлди.\nОлдинги Йўл қоидаси – умр фойдаси


WikiLeaks: Марказий разведка бошқармасининг хакерлик дастурлари бегона қўлларга тушиб бўлган\nАҚШнинг Марказий разведка бошқармаси энди турли қурилмаларни бузиб кириш учун мўлжалланган компьютер дастурларининг ягона эгаси ҳисобланмайди, бундай дастурлар АҚШ ҳукумати билан боғлиқ бўлмаган одамлар қўлига тушиб бўлган. Бу ҳақда WikiLeaks ўзининг твиттердаги саҳифасида маълум қилди. WikiLeaks МРБга тегишли бўлган катта миқдордаги ҳужжатларни очиқ фойдаланишга қўйиб юборди.\n"Яқинда МРБ зарарли дастурлар, вируслар, "троянлар"дан иборат ўзининг хакерлик арсеналининг катта қисми устидан назоратни қўлдан чиқарди", деб маълум қилди WikiLeaks. Гап масофадан туриб турли техника жиҳозларини бошқарувчи дастурлар ва улар билан боғлиқ ҳужжатлар ҳақида кетмоқда. "Ҳажми бир неча миллион қатор коддан иборат ноодатий тўплам ўз эгасига хакерлик ҳужумларини ўтказиш учун МРБ эга бўлган барча имкониятларни тақдим қилади", деб қўшимча қилди WikiLeaks.\nТашкилотнинг фикрича, бу тўплам "ҳеч қандай рухсатсиз аввал АҚШ учун ишлаган хакерлар ва пудратчилар қўлида бемалол айланмоқда".\nWikiLeaks хакерлар зарарли дастурлар вируслар


БМТ коронавирусга қарши резолюцияни маъқуллади | Qalampir.uz\nБМТ коронавирусга қарши резолюцияни маъқуллади\nОлам\t12 Сентябрь 2020 18:14 3379\nБМТ Бош ассамблеяси коронавирус пандемиясига қарши кенг қамровли кураш тўғрисидаги резолюцияни маъқуллади. У эпидемиянинг ҳаётнинг барча соҳаларига таъсирни назарда тутади. Ҳужжатда COVID-19 ташкилот тарихидаги энг катта глобал муаммолардан бири эканлиги таъкидланган.\nМаълум қилинишича, ушбу резолюция қабул қилинишини маъқуллаб 169 давлат овоз берган. АҚШ ва Исроил унинг қабул қилинишига қарши бўлди. Украина ва Венгрия овоз беришда бетараф қолди.\nҲужжатга кўра, БМТ Бош ассамблеяси пандемиянинг ҳалокатли таъсиридан чуқур хавотир билдирмоқда. Шундай қилиб, жамият ҳаётида, иқтисодиётда, бандлик тизимида, жаҳон савдосида, саёҳат тизимида, шунингдек саноат, қишлоқ хўжалиги ва савдо соҳаларида жиддий зарбалар кузатилмоқда.\nМатнда таъкидланишича, ташкилот ҳукуматлар ва фуқаролик жамиятларини пандемияга қарши чоралар кўришга чақирмоқда. Бунга соғлиқни сақлаш ва ижтимоий қўллаб-қувватлаш тизимларини кучайтириш киради. Бундан ташқари, Бош ассамблея барча давлатлардан пандемияга қарши курашиш учун юқори сифатли, хавфсиз, самарали ва арзон нархлардаги диагностика, терапевтик воситалар, дори-дармон ва вакциналардан тўсиқсиз ўз вақтида фойдаланишларини таъминлашни сўрайди.\nМаълумот ўрнида, дунё бўйлаб коронавирусга чалинганлар 28 миллион 700 983 нафарга етди. Уларнинг 20 миллион 620 593 нафари соғайган. Ушбу хавфли вирусдан 920 608 киши вафот этган.\n16 Январь 12:41 47763\n16 Январь 08:18 45776\n15 Январь 09:06 34278\n17 Январь 20:49 30162\n15 Январь 12:49 26187


АҚШ инсон ҳуқуқлари бузилаётгани туфайли Пекиндаги Олимпиадага дипломатик бойкот эълон қилди – Газета.uz\nLotinchada 7 декабр 2021, 17:55 Жаҳон\nАҚШ ҳукумати 2022 йилда Пекинда бўлиб ўтадиган Олимпиадага дипломатик бойкот эълон қилди. Мамлакат расмий шахслари Ўйинларда бўлмайди, дея хабар берди Оқ уй матбуот котиби Жен Псаки брифингда.\nХХРнинг Синьцзянда геноцит [уйғурлар ҳақда кетмоқда] уюштираётгани ва бошқа инсон ҳуқуқлари бузилишларини ҳисобга олган ҳолда Байден маъмурияти 2022 йилда Пекинда бўлиб ўтадиган қишги Олимпиада ва Паралимпиада ўйинларига дипломатик ёки расмий делегацияларни юбормайди, дейилади баёнотда.\nБу қарор спортчиларга тааллуқли эмас — АҚШ термаси Олимпиадада иштирок этишлари мумкин. Халқаро Олимпия қўмитаси Америка ҳукумати қарори ҳурмат қилинишини таъкидлади: «Ҳукумат амалдорлари ва дипломатларнинг бўлиши, бу — ҳар бир ҳукуматнинг соф сиёсий қарори бўлиб, ХОҚ сиёсий бетарафликка тўлиқ ҳурмат билан қарайди. Айни вақтда [АҚШнинг] мазкур баёнот Олимпия ўйинлари ва атлетларнинг иштироки сиёсатдан ташқари эканини кўрсатади ва биз буни олқишлаймиз».\nХитойнинг АҚШдаги элчихонаси қарорни «сиёсий манипуляция» ва «жимжимадор қадам» деб атади. Дипломатик ваколатхона вакили Лю Пэнъюйнинг ТАССга маълум қилишича, Америка вакилларининг Олимпиадада бўлмаслиги «ҳеч кимни хавотирга солмайди».\n«Америкалик сиёсатчиларга ҳеч қандай таклифнома келиб тушмади, демак, мазкур „дипломатик бойкот“ шунчаки ҳеч қаердан вужудга келган. […] Аслида бу одамлар келадими ёки йўқми, ҳеч кимни хавотирга солмайди, бу 2022 йилда Пекинда қишги Олимпиада ўйинларининг муваффақиятли ўтказилишига ҳеч қандай таъсир кўрсатмайди», — деди у.\nАввалроқ Канада ва Норвегия сиёсатчилари, шунингдек, турли давлатлардан қарийб 200 та ҳуқуқни ҳимоя қилиш ташкилотлари Ўйинларга бойкот эълон қилишга чақирган эди. Буюк Британия ҳам дипломатик бойкот эҳтимолини кўриб чиқмоқда. Сиёсатчиларнинг сўзлари ва ҳуқуқни ҳимоя қилиш ташкилотлари маълумотларига кўра, Хитойда ислом динига эътиқоб қилувчи туркий миллат вакиллари, жумладан уйғурлар ёпиқ меҳнат лагерларида ушлаб турилибди, улар мажбурий равишда бичилиб, қийноққа солинмоқда.


Манба: Гиггз ҳибсга олинди\n«Манчестер Юнайтед»нинг собиқ яримҳимоячиси, ҳозирда Уэльс миллий жамоасини бошқараётган Райан Гиггз севгилисига ҳужум қилганликда айбланиб ҳибсга олинди, деб хабар бермоқда Тhe Telegraph.\nНашрнинг ёзишича, ҳужум бўйича Гиггзнинг маъшуқаси Кейт Гревиллнинг ўзи полицияга қўнғироқ қилган. Бу Гиггз бошидан кечирган биринчи шахсий можаро эмас. У 2018 йилда рафиқасига хиёнат қилиб, акасининг хотини ва бошқа аёллар билан юргани маълум бўлганди.\nМаълумот учун, уэльслик собиқ футболчи 1990 йилдан 2014 йилгача ўйнаган «МЮ»да ва клуб билан 13 бор АПЛ чемпионлигини, 2 марта ЕЧЛ ғолиблигини қўлга киритган.


KUN.UZ дайжести: 19 октябрь, Дунё хабарлари\n20:40 / 19.10.2015\nҲурматли ўқувчилар, эътиборингизга 19 октябрь куни жаҳонда рўй берган энг асосий янгиликларни такроран ҳавола этамиз.\nАнқарадаги теракт ижрочиларидан бирининг шахси аниқланди>>\nПорошенко Донбассда вазият кескинлашса, БМТ тинчликпарвар кучларини киритиш масаласига қайтишини айтди>>\nУкраина агар Минск келишувлари бажарилмаса, Донбассга БМТ тинчликпарвар кучларини киритиш масаласига қайтиши мумкин, деб айтди Украина президенти Пётр Порошенко. Бу ҳақда РИА “Новости” хабар бермоқда.\nШвейцария халқ партияси парламент сайловларида етакчилик қилмоқда>>\nШвейцария халқ партияси 18 октябрда Швейцарияда бўлиб ўтган парламент сайловларида етакчилик қилмоқда. Бундан сайловнинг оралиқ натижалари ва сўровномаларга асосланган прогнозлар дарак бермоқда.\nЭронда йўл-транспорт ҳодисасида 20 нафар афғон муҳожири ҳалок бўлди>>\nЭронда юз берган йўл-транспорт ҳодисасида 20 нафар афғонистонлик муҳожир ҳалок бўлди, яна 10 нафари жароҳат олди, деб хабар бермоқда Франс Пресс ахборот агентлиги.\nЖон Керри Мадридга икки кунлик ташриф билан келди>>\nАҚШ Давлат котиби Жон Керри Испания пойтахти Мадридга икки кунлик ташриф билан келди.\nЖазоирдаги завод портлаши оқибатида тўрт киши ҳалок бўлди>>\nЖазоирнинг Айн-Дельфа шаҳрида жойлашган портловчи моддалар миллий бошқармасига қарашли бўлган заводнинг портлаши оқибатида тўрт киши ҳалок бўлди, деб хабар бермоқда Algerie Press Service.\nИсроилдаги отишма натижасида беш киши ҳалок бўлди>>\nИсроилдаги бекатлардан бирида фаластинликлар, деб гумон қилинаётган икки қуролланган шахс одамларга қарата ўқ узган, деб хабар бермоқда Reuters.\nОбама Эронага қарши санкцияларни олиб ташлаш жараёнини бошлашга кўрсатма берди>>\nАҚШ президенти Барак Обама Американинг Эронга қаратилган санкцияларини олиб ташлашнинг сўнги чора-тадбирларини бошлаш ҳақда кўрсатма берди. Бу ҳақда NewYorker нашрининг мухбири ўз твиттерида маълум қилган.\nАҚШ Японияга ракеталарга қарши мудофаа тизимига эга иккинчи кемани юборди>>\nАҚШ Япониянинг Йокосука портига “Ижис” ракета комплексларига эга уч кеманинг иккинчисини йўллади. Kyodo агентлигининг маълум қилишича, қуроллар Японияда 2017 йилга қадар жойлаштирилиши режалаштирилган.\nСеул ва Пхеньян Корея уруши даврида бўлиниб кетган оилалар учрашувини ўтказишга тайёр>>\nКорея республикаси ва КХДР 1950-1953 йиллардаги урушдан сўнг ажралиб кетган оилаларнинг навбатдаги раунд учрашувларини ўтказишга тайёр. Бу ҳақда 19 октябрь куни Халқаро қизил хоч қўмитаси вакили маълум қилди.\nМексикада сув остидан 400 йиллик черков биноси "ўсиб чиқди">>\nМексика жанубида сув остида 400 йил олдин қурилган қадимий черков борлиги маълум бўлди.\nПорошенко Boeing ишидаги “ёлғон” Россия нуфузига барбод қилувчи зарба берганини айтди>>\nУкраина президенти Пётр Порошенко Малайзия самолётининг Донбассда фалокатга учраши бўйича ишдаги “ёлғон” Россиянинг дунёдаги нуфузига барбод қилувчи зарба берди, деб айтди. Бу ҳақда УНН агентлиги маълум қилди.\nЭрон Ғарбни Сурия масаласида реалликни тан олишга чақирди>>\nҒарб Сурия ихтилофини бартараф қилишда реалликни кўра билиши ва тан олиши лозим. Бу ҳақда Эрон ташқи ишлар вазирининг ўринбосари Ҳусайн Амир Абдуллоҳиён Европа ташқи сиёсий хизмати бош котибининг сиёсий масалалар бўйича ўринбосари Хельга Шмид билан бўлган учрашувда айтиб ўтди.\nМалайзиянинг бир қатор штатларида мактаблар ўрмон ёнғинлари сабабли ёпиб қўйилди>>\nМалайзия ҳукумати қўшни Индонезиядаги ўрмон ёнғинлари оқибатида экологик вазиятнинг кескин ёмонлашгани сабабли 2015 йил 19 октябрдан бошланғич ва ўрта мактабларда машғулотларни тўхтатишга қарор қилди.\nОАВ: Украина телеканалларидан Порошенко ва Путин қўл сиқишганини кўрсатмаслик талаб қилинди>>\nУкраина ОАВларидан эфирда Украина президенти Пётр Порошенко ва Россия президенти Владимир Путиннинг Париждаги “норманд тўртлиги” учрашувида кўл сиқишганини намойиш қилмаслик талаб қилинди, деб хабар берди “112 Украина” телеканалининг собиқ продюсери Виктор Зубрицкий.\nГермания: Туркия қочқинларни ўзида олиб қолиши эвазига ЕИга аъзо бўлиш жараёнини тезлаштиради>>\n"Муҳожирларнинг аксар қисми Туркиядан қайиқлар орқали ЕИ ҳудудига ўтмоқда", дейилади Первый канал СНГ хабарида.\nАҚШ ва коалиция ИШИДнинг Ироқдаги 17 ва Суриядаги битта маррасига зарба берди>>\nАҚШ бошчилигидаги коалиция ИШИД террорчилик гуруҳининг Ироқдаги 17 маррасига, Суриядаги эса бир дона маррасига авиазарбалар берди, деб маълум қилмоқда АҚШ ҳаво кучларининг марказий қўмондонлиги.\nЯпония Мудофаа вазирлиги: қирувчи самолётлар Россия самолётларининг йўлини кесиш учун ярим йилда 108 марта ҳавога кўтарилди>>\nЯпония мудофаа ҳаво кучлари қирувчи самолётлари жорий йилнинг апрелидан сентябригача бўлган муддат ичида Россия самолётларининг йўлини кесиш учун учун 108 марта ҳавога кўтарилди. Бу ҳақда Япониянинг Мудофаа вазирлиги маълум қилди.\nРоссия самолётлари бир кун ичида ИШИДнинг 49 объектини йўқ қилди>>\nБир сутка ичида Россия авиагуруҳи бомбардимончилари Сурияда ИШИДнинг 49 объектини йўқ қилди. Бу ҳақда Россия мудофаа вазирлиги расмий вакили Игорь Конашенков баёнот берди.\nСанкциялар бекор бўлгач, Эрон нефть ишлаб чиқаришни тезкор равишда оширади>>\nЭрон санкциялар бекор бўлган биринчи кунданоқ нефть қазиб чиқаришни бир кунга 500 минг баррелга оширади. Бу ҳақда Эрон нефть вазири Бижан Намдар Зангане маълум қилди, деб хабар бермоқда ТАСС.\nРоссия самолётлари “Жабҳат ан-Нусра”нинг қўмондонлик пунктини йўқ қилди>>\nРоссия авиагуруҳи бомбардимончилари Суриянинг Идлиб вилоятидаги ҳужумлар чоғида “Жабҳат ан-Нусра” ташкилотининг қўмондонлик пунктини йўқ қилди. Бу ҳақда Россия мудофаа вазирлиги расмий вакили Игорь Конашенков баёнот берди.\nТуркия бош вазири: чегарада уриб туширилган дрон Россияда ишлаб чиқарилган>>\nТуркия бош вазири Аҳмад Довудўғлу Туркиянинг Сурия билан чегара қисмида уриб туширилган дрон Россия томонидан ишлаб чиқарилган қурилма эканига ишончи комиллигини билдирди. Бу ҳақда Al Arabiya телеканали хабар берди.\nМакедонияга 1 кун ичида 10 минг нафар қочқин кириб келди>>\nМакедонияга 18 октябрь куни 10 нафар атрофидаги қочқин кириб келган. Бу ҳақда маҳаллий полицияга асосланиб, France 24 канали хабар берган.\nТуркия ЕИ қочқинлар муаммосига яна пул йўналтиришига умид қилмоқда>>\nТуркия президенти Аҳмат Довудўғли ЕИ раҳбариятига мурожаат қилиб, миграцион инқироз ечимига кўпроқ пул йўналтиришни талаб қилди. Бу ҳақда Reuters агентлиги хабар бермоқда.


20 июл 2018, Тошкент вақти: 13:33\nРоссиянинг Екатеринбург шаҳридан Озодликка мурожаат қилган фарғоналик Мўминжон Қамбаров шу ерда тўнғич фарзанди туғилишини кутаётганини хабар қилди.\nУ ҳали туғилмаган фарзандини Россиядан олиб чиқиб кетиш жиддий муаммоларни туғдириши мумкинлиги тўғрисида эшитгани ва шу саволга жавоб топиш мақсадида мурожаат қилаётганини билдирди.\n- Мен Қамбаров Мўминжон, Фарғона вилояти Боғдод туманиданман. Муаммом шуки, Россиянинг Екатеринбург шаҳридаман. Уйланиб келганман, фарзандим ҳозирча йўқ. Хотиним ҳомиладор. Мен уни шу ерда туғдирмоқчиман – бир-иккитаси ҳар хил гап айтиб қолди. Мен роддомдан олган справка билан болани олиб чиқиб кета оламанмикан? Одамлар айтяпти “Москвага элчихонага борасан. У ерда сенга справка беришади, кейин борасан. Ўзингча олиб кета олмайсан болани – йўлда қўйиб юборишмайди”, деяпти. Шунга сизларга мурожаат қилдим, деди Мўминжон.\nФарғоналик суҳбатдош бир неча йилдан буён қурилишда ишлагани, ҳозирда шаҳар дўконларидан бирида укаси билан ҳаммоллик қилишини айтди.\nМўминжон Россияга оиласи билан келиб, шу ерда фарзанди туғилаётган ўзбек муҳожирлари жуда кўп бўлиши мумкинлигини тахмин қилиб, “улар ҳам шу муаммога дуч келаётган бўлса керак”, деди.\nОзодлик бу саволга жавобни Ўзбекистоннинг Москвадаги элчихонасидан олди.\nЎзини таништирмаган вакиллик ходимаси ҳақиқатан ўзбекистонликлар янги туғилган чақалоқни Россиядан олиб чиқиб кетиш учун фарзандларига “қайтиш сертификати”ни расмийлаштиришлари лозимлигини тасдиқлаб берди.\n- Ҳа, сертификат олиниши керак. Масалан, сиз ва аёлингиз паспорти, боланинг туғилганлик тўғрисида гувоҳномаси ёки метрикаси, ЗАГС қоғозинглар ва боланинг иккита расми керак бўлади. Консулхонага келиб, барча ҳужжатлар оригинали кўрсатилади, нусхалари бизда қолади. Ўша заҳотиёқ болага сертификат ёзиб берилади. Чақалоқ онаси билан кетадиган бўлса – отасининг нотариал тасдиқланган розилиги керак бўлади. Агарда ЗАГС қоғози бўлмаса, метрика олинаётганда “мать-одиночка” – “ёлғиз она”, деб ёзилади ҳужжатга. Ҳар бир болага амалдаги бож тўлови 5 доллар туради, деди Ўзбекистоннинг Россиядаги элчилиги вакиласи.\nХодиманинг айтишича, она ва бола Ўзбекистонга борганидан кейин у ерда болага паспорт – “киндер-паспорт” расмийлаштирилади. Шунингдек, чақалоққа “қайтиш сертификати” берилиши учун ота-онасида боланинг “туғилганлик тўғрисида гувоҳномаси” бўлиши шартлиги айтилди.\nЯнги туғилган гўдакни Россиядан олиб чиқиб кетиш учун зарурий ҳужжатлар ҳам Москвадаги марказий Консуллик идорасида, ҳам элчиликнинг Новосибирскдаги ваколатхонасида ҳам расмийлаштирилиши мумкинлиги айтилди.\nРоссияда меҳнат қилаётган кўплаб ўзбекистонлик муҳожирлар имкон қадар оила аъзоларини ҳам ўзи яшаб меҳнат қилаётган жойга олиб келишга ҳаракат қилиши ҳеч ким учун сир бўлмасдан қолди.\nРоссияда расман қайдда туриб, ишлаётган 10 миллиондан зиёд мигрантлардан энг кўпини Ўзбекистон ватандошлари ташкил этиши тўғрисида Озодлик хабар берган. Россия Ички ишлар вазирлигининг 2017 йилнинг 1 февралига келтирган маълумотига кўра, мамлакатда 1 млн 514 минг ўзбек муҳожири расман қайга олинган.\nМутахассислар Россияда нолегал ҳолатда юрган ўзбек мигрантлари сони салкам 1 миллион кишини ташкил этади.\nБироқ, Россияда ота-онаси олдида яшаётган ўзбекистонлик вояга етмаганлар сони борасида ҳозиргача бирор аниқ маълумот келтирилганича йўқ.\nРоссия аҳолиси муҳожирлар ҳисобига сақланмоқда\nПетербургда "сотилган" чақалоққа янги оила қидирилмоқда\nРоссияда чақалоқ сотган ўзбекистонликлар қўлга олинди\nРоссияда боласини сотмоқчи бўлган ўзбекистонлик аёл қўлга олинди\nЧақалоғини ўлдирган Рихсинисо Эргашева Ўзбекистонга депортация қилинади\nРоссияда ўз боласини ўлдирганликда айбланган ўзбекистонлик аёл суд қилинмоқда\n“Ўздонмаҳсулот” ширкати раҳбари олган пора миқдори ҳисобланмоқда\nХотин-қизлар қўмитаси раиси ўринбосари: Мардикор аёллар орасида ҳатто паспорти йўқ ночорлар бор


Ўзбекистонда ҳар йили давлат бюджетидан 15 бадиий фильм яратилади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонда ҳар йили давлат бюджетидан 15 бадиий фильм яратилади\t14:12, 23 июль 2016\tЎзбекистон Республикаси Олий Мажлиси Қонунчилик палатасининг Фан, таълим, маданият ва спорт масалалари қўмитаси томонидан кинематография соҳасининг ҳуқуқий асосларини такомиллаштиришга бағишланган тадбир ташкил этилди. Мамлакатимизда ҳар йили давлат бюджети ҳисобидан 15 бадиий, 20 ҳужжатли ва илмий-оммабоп, 10 анимацион фильм, 60 соатлик маънавий-маърифий, ўқув-услубий видеофильмлар яратилмоқда, деб ёзади ЎзА. Тадбирда соҳада эришилган ютуқлар билан бирга мавжуд имкониятлардан тўлиқ фойдаланилмаётгани ҳам қайд этилди. Айниқса, замонавий қаҳрамон образини яратиш, олий таълим масканларида кинодраматург ва режиссёрларни тайёрлаш, халқаро ҳамкорликни кенгайтириш, миллий кино маҳсулотларини жаҳон бозорига олиб чиқиш масалаларига алоҳида эътибор қаратилди. Бу борадаги ҳуқуқий механизмларни такомиллаштириш зарурлиги таъкидланди. Соҳага оид қонун лойиҳаси концепциясини ишлаб чиқиш, унда миллий ва халқаро тажрибани чуқур ўрганиш юзасидан фикр алмашилди.


"Бизни қаёққа олиб кетаётганларини билмаймиз" - BBC News O'zbek\n"Бизни қаёққа олиб кетаётганларини билмаймиз"\nРоссиядаги 30 октябр - қатағон қурбонларини хотирлаш куни муносабати билан Би-би-си Рус хизмати Сталин замонида қамалган инсонларнинг мактубларини эълон қилди.\nБу мактублар "Мемориал" Халқаро тарихий-маърифий жамияти архиви томонидан тақдим қилинган.\nЎзининг аҳволи ҳақида қариндошларини хабардор этишни хоҳлаб рухсат берилмаган хат ёзган тутқунлар орасида "Учпедгиз" деб номланган нашриётнинг Тошкентдаги бўлими Бош муҳаррири Саъдулла Холмуродов ҳам бўлган.\nИнсонлар бу ёзган ёзувлари яқинларига етиб бориш-бормаслигини ўзлари ҳам билмаганлар.\nБу ҳақда "Мемориал" халқаро жамияти архиви Алена Козлова шундай тушунтириш беради:\n"Инсон устидан ҳукм ўқилмагунча, у тергов остидаги шахс мақомида бўлган пайтда у хат ёзиш ёки хат олиш ҳуқуқидан маҳрум этилган. Ҳукм эълон этилганидан кейин ҳам - бир жойдан иккинчи жойга кўчирилиш жараёни - этап пайтида бирор қамоқхона ёки лагерда тўхтаганда хат ёзиш имконияти берилган.\nЭтап бўйича олиб кетилаётган инсонларда ўзларини қаёққа олиб кетаётганлари ҳақида маълумот бўлмаган. Шундай бўлса-да, улар яқинларига ўзларининг тирик эканлари, жазони ижро этиш жойига олиб кетилаётганлари ҳақида хабардор этишни истаганлар.\nШунинг учун ҳам улар "эшелон хатча"ларини ёзганлар. Хат ёзиш учун ихтиёрларидаги имконли бўлган - кўпинча чекиш қоғозидан фойдаланганлар. Ўша пайтларда тамаки ўраш қоғози тақчил бўлса-да, топиш мумкин эди ва расман тутқунларга рухсат этилган эди.\nБундай мактубчаларни вагон туалетидаги тешик ёки форточка орқали, вагон ёғочлари орасидаги тешиклар орқали темир йўл станциясига улоқтирганлар. Кўпинча поезд йирик станциялардан ўтиб кетаётган вақтда хатчалар улоқтирилган. Агар шундай қилинса, бу хат қариндошларига етиб боришининг эҳтимоли кучайган. Аммо ҳеч қачон бу мактубни кимдир кўриб қолиб, кейин ёзиб қўйилган манзилга почта орқали юборишига кафолат бўлмаган.\nБизнинг архивимизда сақланаётган "эшелон хатча"ларининг кўпчилиги эгасига етиб борган ва қариндошлари томонидан бизга тақдим қилинган мактублардир. Мисол учун, бир аёл вагон ичидан юзига суртадиган упадонни станцияга улоқтирган ва упадон ичида хати ва телефон рақами ёзилган бўлган. Упадонни топиб олган одам ёзиб қўйилган телефонга қўнғироқ қилиб учрашган ва мактубни эгасига етқазган.\nЯқини устидан тергов бораётган инсонлар ҳам ноқонуний ёзишма олиб боришганини биз яхши биламиз. Қамоқдаги одамга озиқ-овқат ва ички кийимга рухсат берилгани учун тергов остидаги одамлар кийимларининг астарига ёки ўзларига егулик олиб кирилган қопнинг ичига хатларини қўшиб тикканлар. Ичкарида тутқунлар бир-бирларига хатни қандай яшириш кераклигини ўргатишган бўлишса, ташқаридаги қариндошлар бир-бирига қандай қилиб яширилган хатни топиш йўлларини ўргатганлар.\nҲар доим ҳам ёзган ёзувни ташқарига олиб чиқиш муваффақиятли якунланмаган. Бир ҳодисада тергов остидаги инсон қариндошларига ёзган хатини дастрўмолининг ичига тиккан. Сўнг дастрўмолини озодликка чиқаётган камерадошига берган. Камерадоши эса уни НКВДга топширган. Хат муаллифи кўплаб қатағонларни бошидан кечирган ва узоқ йиллардан кейин ўзининг жиноят иши билан танишиш имконияти туғилган. Қарасаки, дастрўмоли жиноят ишига ашёвий далил сифатида қистириб қўйилган бўлган".\nСаъдулла Холмуродов мактуби\n"Мемориал" архивидаги Саъдулла Холмуродов мактуби Араб алифбосида ёзилган. У мактуби учун қўлбола конверт ясаган. Конвертдаги манзили Кирилл русчасида ёзилган.\n"Мемориал" Саъдулла Холмуродов ҳақида шундай маълумот беради:\n1894 йили туғилган. 1938 йили ҳибсга олинган. Ҳибсга олинган пайти "Учпедгиз" нашриётининг бош муҳаррири бўлган.\nСССРда 1930 йили ўқув ва педагогик адабиёт нашр этишга ихтисослашган "Учпедгиз" нашриёти тузилган.\n"Учпедгиз"нинг республикаларда бўлимлари очилган. Нашриёт номи кейинчалик "Просвещение"(Маърифат) нашриётига ўзгартирилган.\nФото муаллифлик ҳуқуқи Халқаро "Мемориал" архивидан\nСаъдулла Холмуродов мактуби: "Бизни қаёққа олиб кетаётганларини билмаймиз"(матн рус тилидан таржима)\n"Бирор хабар бўлмаса, ҳайрон бўлма. Балки бизни Узоқ Шарққа олиб кетишар. Жойлашиб олганимдан кейин хат ёзаман. Мен сенга 25/V да ёзган хатимдан кейин хат ёзганим йўқ.\nМенинг суюкли Моҳи Офтобим! Сизлар яхшимисизлар? Бизни ... турмадан олиб чиқишди ва Узоқ Шарқ томонга олиб кетишаяпти. Бизни тунлари олиб юришипти. Бизни қаёққа олиб кетаётганларини билмаймиз. Бизнинг ҳаммамизни 30 майда жўнатишди.\nЭҳтимол, бизни бирор лагер ёки турмага жойлаштиришар. Аниқ бўлганидан кейин бу ҳақда хат ёзаман. Балки ойлаб хат бўлмаслиги ҳам мумкин".\nСаъдулла Холмуродов 1938 йили октябрида 10 йиллик қамоқ жазосига ҳукм қилинган. Уни аксилинқилобий фаолиятда айблашган. Бу ҳақда аниқ маълумот йўқ, дейди "Мемориал". Саъдулла Холмуродов тахминан 1939 йили Россиянинг ўта совуқ минтақаси, Якутиядан ҳам шимолда жойлашган Колимасида вафот этган деб кўрилади. Мактубини Тошкентдан Владивостокка этап қилинаётган пайти ташлашга муваффақ бўлган.\nБи-би-си Рус хизмати эълон қилган мактублар билан мана бу ерда танишиш мумкин.


Хитой “ядро триадаси”ни қурмоқда – Пентагон | Qalampir.uz\nОлам\t04 Ноябрь 16:01 5533\nХитой 2027 йилга бориб 700 та, 2030 йилгача эса 1000 та ядровий каллакка эга бўлиши мумкин. Бу ҳақда АҚШ Мудофаа вазирлиги томонидан тақдим этилган ҳисоботда айтилган.\nҚайд этилишича, Хитой стратегик авиация, қитъаларо баллистик ракеталар ва ядровий сувости ракета ташувчиларни ўз ичига олган “ядро триадаси”ни қурмоқда. Мудофаа вазирлигига кўра, Хитой душманларига ядровий қурол билан зарба бермоқчи эмас, балки ҳужумлардан ҳимояланмоқчи.\nАҚШ Қуролли Кучлари штаб бошлиқлари қўмитаси раиси генерал Марк Миллининг айтишича, жаҳон ҳамжамияти стратегик беқарорлик кучайган даврга қадам қўймоқда. Унга кўра, ҳозирда халқаро муносабатлар тизимида учта куч маркази мавжуд – Россия, Хитой ва АҚШ.\nМаълум қилинишича, АҚШ иттифоқчилари Жо Байден маъмурияти томонидан тайёрланаётган “Ядровий қурол шарҳи”га ядровий қуролдан биринчи бўлиб фойдаланмаслик принципини киритишидан хавотирда. АҚШ шерикларининг фикрича, бу Россия ва Хитойга нотўғри сигнал бўлиб, уларда “жазосизлик иллюзияси”ни келтириб чиқариши мумкин.\nМаълумот учун, аввалги ҳисоботда АҚШ Хитойда 200 та ядровий каллакка эга эканлиги ва 2030 йилга бориб бу миқдор икки бараварга оширишни режалаштираётганини тахмин қилганди.\nАйтиш жоизки, ҳозирда АҚШнинг ўзида 3750 ядровий қурол бор.\n03 Декабрь 14:30 58448\n03 Декабрь 20:24 37238\n04 Декабрь 11:13 25336


Масофавий таълим дастури эътиборда\nРеспублика бюджети ҳисобидан ҳарид қилинган компьютер ускуналари туркистонлик ўқувчиларга тарқатилмоқда. Режаланган 7 711та планшетнинг ярмидан кўпи минтақага етказилиб, 3 682таси тарқатилди.\nВилоят инсон салоҳиятини ривожлантириш бошқармасининг маълум қилишича, техниканинг қолган қисми яқин кунларда етказилади. Уларнинг барчаси қайтариб бериш шарти билан масофадан ўқийдиган болаларга улашилади.\nТуркистон вилоятида масофадан билим олувчи 456 555 ўқувчининг 85 595 нафарида компьютер йўқ экани аниқланган, бу – 18,7 фоизни ташкил этади.\nЎқув йили бошлангандан буён муҳтож оилаларга мактабдан 24 371та компьютер вақтинча фойдаланишга берилди, маҳаллий бюджет ҳисобидан 1 288 дона компьютер ҳарид қилинди.\nШунингдек, “Мактабга йўл” акцияси доирасида ҳомийлар ҳисобидан 1 696та компьютер берилса, ҚР Ҳукумати захирасидан 4000та планшет кам таъминланган оилалар болаларига тарқатилди.\nШунингдек, компьютер билан таъминланмаган 54 294 ўқувчи масаласини ҳал қилиш учун 30 сентябрга қадар маҳаллий бюджет ҳисобидан 700та ноутбук харид қилиш режаланмоқда. Таъкидлаш жоиз, Қозоғистон Ҳукуматининг захира маблағидан 25 сентябрга қадар 5000та ноутбук, 30 сентябргача 3711та планшет, 5952та компьютер 25 октябргача 1000та ноутбук, 30 октябргача 2 8527та ноутбук харид қилиш кутилмоқда.\nВилоят ҳокимининг матбуот хизмати, 2020-09-24, 05:05 178\n''Төлем'' электрон тармоғи ишга туширилди 5\nҲарбий ҳамкорлик янада мустаҳкамланади 37\nТуркистон шаҳрида 630 ўринли касалхона барпо этилмоқда 102\nСўзоқ туманида қуёш электр станцияси ишга туширилди 84\nКентов яшил шаҳарга айланади 114\nКелажакка – китоб билан 154\nҲоким байрам билан қутлади 88\nКомпьютер масаласи ҳал қилинди 293\nЎқитувчилар куни арафасида пешқадамлар аниқланади 160\nДарслар қандай ўтилмоқда? 166\nМасофавий таълим дастури эътиборда 178\nҲамюртимиз – халқаро касбий танловда 101\nМактаблар ишга тушди 290


Қўллар учун мўлжалланган электр қуритгич коронавирусни ўлдириши ростми? - Zamin.uz\nБугун АОКАда Коронавирусга қарши курашиш штаби аъзоси Шуҳрат Боймуродов иштирокида бўлиб ўтган брифингда муҳим саволларга жавоб қайтарилди.\nСавол: СПИД (ОИВ) билан зарарланган инсонлар коронавирусга чалинишда хавф гуруҳига кирадими?\nЖавоб: ОИВ билан яшаётган инсонлар, касалликни ўтказиб юборганлар, CD4 даражаси ва вирусли юкламалари паст бўлганлар, шунингдек антиретровирус давосини олмаётганлар — ҳар қандай инфекцияга мойил бўлиб, асоратларга олиб келади.\nСавол: Қўллар учун мўлжалланган электр қуритгич коронавирусини ўлдириш ростми?\nЖавоб: Йўқ. Қўллар учун электр қуритгич COVID-19 вирусини ўлдирмайди.\nИнфекциянинг олдини олиш учун мунтазам равишда қўлларга таркибида спирт мавжуд антисептиклар билан ишлов бериш ёки уларни совун билан ювиш шарт. Ювилган қўлларни қоғоз сочиқ ёки электр қуритгич ёрдамида қуритиш керак.\nСавол: Ўпкани текшириш учун қаерга бориб МСКТ текширувидан ўтсак бўлади?\nЖавоб: Ўпкани текширувини шифокор маслаҳатига кўра бажариш лозим. Мустақил равишда ўтиш тавсия этилмайди, унга кўрсатма ва қарши кўрсатма бор.\nТошкент шаҳридаги қайси клиникаларда МРТ ва МCКТ ускуналари борлиги, қайси ҳолатда клиникага мурожаат қилиш мумкинлиги, туман кесимида энг яқин ва фаолият юритаётган клиникалар ҳақида маълумот берадиган (71) 200 17 20 Call-маркази фаолият олиб бормоқда. Шу рақамга қўнғироқ қилиб, батафсил маълумот олиш мумкин.\nСавол: Резинали қўлқоплар — жамоат жойларида коронавирусдан ҳимояланишда самаралими?\nЖавоб: Йўқ. Сиз COVID-19 инфекциясидан ўзингизни резинали қўлқоплар ёрдамида ҳимоя қила олмайсиз, бу самара бермайди.\nТўлиқ ҳимояланиш учун сиз қўлингизни антисептик воситалардан фойдаланиб тозаласангиз, мақсадга мувофиқ. Чунки COVID 19 инфекцияси резинали қўлқопларни зарарлаши мумкин, бу холат орқали сиз юзингизга инфекцияни юқтириб олиш хавфини туғдиради.\nСавол: Коронавирус кимларга юқмайди, агар ҳозиргача касалланмаганлар бўлса, ундан қандай сақланиш мумкин?\nЖавоб: ЖССТ томонидан бу касалликка ҳамма чалиниши мумкинлиги тўғрисида маълумот берилган.\nБугунги ҳолатга тўхталсак, ниқоб тақиб юриш ва ижтимоий масофа сақлаш ҳамда имкон қадар ўзини алоҳидалаганларга юқиш эҳтимоли пасаяди ёки вирус организмга тушиши камаяди.\nОдамлар билан мулоқотни чеклаган инсонларга юқмаслиги мумкин. Лекин вақт ўтиб, ҳар бир инсон ҳаёти давомида бу инфекция билан барибир тўқнашади ва шу даврда коронавируснинг касаллик чақириш қобилияти камайган бўлса, енгил кечиради.\nСавол: Корхонада эртадан ишга рухсат беришса, ходимларнинг тана ҳароратини ўлчаш учун қандай термометрдан фойдалансак бўлади?\nЖавоб: Тана ҳароратини ўлчаш 2 хил асбоб орқали фойдаланилади:\nТермометр — бу асосан тананинг терисига қўйиб ўлчаш учун мўлжалланган.\nПирометр — бу тана териси билан контакт қилмасдан ўлчаш. Термометр асосан уй шароитида фойдаланиш учун қулай, чунки уни ҳар бир ишлатилгандан кейин унга антисептик ишлов бериш керак бўлади, бу эса кўп вақт олади.\nШунинг учун умумжамоа жойларида — пирометрдан фойдаланилади, у ёрдамида контактсиз кетма-кет бир неча ходимларнинг тана ҳароратини ўлчаш мумкин, қулайлик ва гигиеник нуқтаи назардан, пирометрлардан фойдаланиш мақсадга мувофиқдир. “Замин” янгиликларини “Одноклассники”да кузатиб боринг\n24-07-2020, 11:12, Жамият


May 18, 2018, 4:03 p.m. 4224\nМустақиллиги: 20 август, 1960 йил\nРасмий тили: француз, араб\nБошқарув шакли: президент-парламент республикаси\nАҳолиси: 135 миллион (71-ўрин)\nСЕНЕГАЛ ТЕРМА ЖАМОАСИ.\nЛақаби – «Таранга шерлари»\nЖамоа либоси – яшил (оқ)\nКонфедерация – АФК\nФедерация – Сенегал футбол федерацияси\nЖаҳон чемпионати – Чорак финал (2002)\nАфрика кубоги – Вице чемпион (2002)\nТерма жамоа таркибида энг кўп иштирок этган – Анри Камара (99)\nЭнг кўп гол киритган – Анри Камара (29)\nИлк ўйин – 1961 йил. 31 декабрь. Дагомея - Сенегал - 3:2\nЭнг йирик ғалаба – 1984 йил. 13 февраль. Сенегал – Мавритания - 8:0\nЭнг йирик мағлубият – 2017 йил. 23 август Гвинея - Сенегал – 5:0\n2002 йил 31 май. Сеул. Илк бор Осиёда ташкил қилинган жаҳон чемпионатидаги очилиш ўйинида жаҳон чемпиони Франция терма жамоаси тарихида илк бор мундиалда қатнашаётган Сенегалга қарши майдонга тушди. У пайтларда турнирни майдон эгалари эмас, чемпионлар очиб беришарди. Бунинг устига, рақиб Африка вакили бўлгач, баъзилар беихтиёр ЖЧ-90даги Аргентина ва Камерун учрашувини ёдга олган бўдса ажаб эмас. Шундай бўлсада, икки йил олдин Европада ҳам тенгсизлигини исботлаган Франция бу турнирга ҳам асосий фаворит сифатида келган, қандайдир сюрприз умидида телевизорни ёққан мухлис ҳам бу хаёлни миясидан чиқариб ташлаган бўлиши табиий.\nЛекин ўйин бошлангач, ростдан ҳам Сенегални ютиш осон эмаслиги кўрина бошлади. Негадир француз юлдузларининг ўйини қовушмас, айнан Франция чемпионатининг қуйи лигалари ёки ўртамиёна клублари футболчиларидан ташкил топган Сенегал эса, бирор жабҳада «акалари»дан қолишмас эди. Дисквалификация туфайли гуруҳдаги дастлабки икки ўйинда Зидан майдонга тушмаслигидан бошида унчалик хавотирда бўлмаган мухлислар ҳам энди тил тишлашди - ростдан ҳам Зиданнинг ўрни билина бошлаганди.\nХуллас, шу турнирдан кейин машҳур бўлиб, Франция чемпионатига йўл олган Пап Буба Диопнинг ягона голи учрашув тақдирини ҳал қилди. Уругвай ва Дания билан ўйинларда ҳам ғалаба қозона олмаган чемпионлар эса, мусобақани тарк этишди.\nСенегал кейинги ўйинларни анча ишончли ўтказди. Дания ва Уругвай билан дуранг ўйнади. Анри Камара, Диоп, Сиссе, Эл Ҳожи Диуф, Фадига каби футболчилар чинакам кашфиётга айланишди.\nНимчорак финалда Швеция устидан қозонилган ғалаба эса, ҳозиргача Африка мамлакатлари учун сақланиб келаётган энг яхши натижа – чорак финал масаласини ҳал қилди. Юқорида эсланган Камерун ҳам чорак финалгача боришган эди. Сенегал қўшниларидан фарқли равишда илк уринишдаёқ бу чўққини забт этди.\nБу мундиал Сенегал учун ривожланиш учун дадил қадам сифатида хизмат қилиши керак эди. Зеро ЖЧ-2002 да кашфиётга айланган бир қатор футболчилар Европанинг топ чемпионатларидан таклифлар олди. Мисол учун Эл Ҳожи Диуф «Ливерпуль»га трансфер қилинганди. Нафақат мундиал, ўша йили Сенегал Африка чемпионатида ҳам жуда яхши қатнашди. Ўша даврлардаги қитъанинг энг кучли жамоаси Камерун финалда фақат пенальтилар серияси ёрдамида «дакарлик шерлар»ни мағлуб этганди холос. Аммо...\nТажрибали мураббий Бруно Метсю БААдан таклиф олди ва клубда ишлашга қарор қилди. Янги мураббий қўл остида Сенегал барибир кучли жамоа бўлиб қолса-да, олдинга қадам ташлашга қодир эмасди. ЖЧ-2006 саралашида сенегалликлар Того терма жамоасини олдинга ўтказиб юборишди.\nЎша юқорида эсланган мундиалдан буён Сенегални жаҳон майдонларига кўрганимиз йўқ. Ниҳоят, айнан ўша таркибда майдонга тушган ва ҳатто сардорлик боғичи билан шерикларини олдинга бошлаган футболчи мураббийга айланиб, эски даврларни бугунги юлдузларга эслатиб қўймагунча, яъни 16 йил Сенегал ҳақида ҳеч нарса билмадик.\nМураббий: Алию Сиссе\nСиссе ўша мундиалда терма жамоанинг энг таниқли аъзоларидан бири эди. У «ПСЖ» таркибида ҳам икки мавсум тўп сурган, чемпионатдан кейин Англияга йўл олганди. «Бирмингем», «Портсмут», кейинчалик Франциянинг қўйи лигаларидан тўп суриб юрган Сиссе 2011 йилдан бери мураббийлик билан шуғулланиб келмоқда.\n2012 йилда Сенегал Амара Траорени истеъфога чиқаргач, вақтинча бош мураббий вазифасини бажарди, кейин эса, то 2015 йилгача Ален Жиресга ёрдамчи бўлди.\n2015 йилдан бош мураббийликка ўтган Алию жамоа ўйинида ижобий ўзгаришни амалга оширди. Натижаларда ҳам. Айниқса, 2017 йилда Сенегал тарихида янги саҳифа очди дейиш мумкин. Шу йили терма жамоа ҳам жаҳон чемпионати йўлланмасини қўлга киритди, ҳамда Африка кубогида чорак финалгача етиб борди. Ҳар икки натижа ҳам охирги марта аср бошларида, ўша Алию Сисси футбол ўйнаб пайтларида рўй берганди.\nСаралаш ўйинлари: ЖАР билан плей-офф\nАслида, агар ФИФАнинг ўз вақтида аралашуви бўлмаганда, Сенегал бу сафар ҳам мундиалдан четда қолиши мумкин эди. Саралаш ўйинларининг сўнгги босқичида Сенегал Буркина Фасо, ЖАР ва Кабо Верде билан бир гуруҳда ҳаракат қилди. Гуруҳдан фақат бир жамоа омон чиқишини ҳисобга олсак, қийин гуруҳ.\nСенегал илк ўйинда ғалаба қозонган бўлса-да, асосий рақиб ЖАРга қарши ўйин 2-турга тўғри келди. Жанубликлар 2:1 ҳисобида ғалаба қозонишди. Аммо ўйиндан 5 ой ўтиб, 2017 йилнинг мартида ФИФА учрашув ҳаками ганалик Жосеф Ламптини мезбонларга ён босиб, учрашув натижасига таъсир қилганликда айблади ва бутун умрга футболдан четлатди. Ўйин натижаси эса бекор қилиниб, қайтадан ўтказиладиган бўлди.\nКейинги ўйинларда Буркина Фасо билан икки дуранг ва Кабо Верде устидан иккинчи ғалаба Сенегалга мундиалга чиқиш учун имконият очди. Сиссе шогирдларида 8 очко, ЖАР ҳисобида эса, 4 очко. Олдинда бу икки терма жамоанинг икки учрашуви кутиб турарди. Сенегал нафақат ЖАРни ўзига яқинлаштирмаслик, балки Буркина Фасони олдинга қўйиб юбормаслик учун ҳам бу икки ўйинда камида 2 очко олиши шарт бўлиб қолганди.\nСенегал илк ўйиндаёқ вазифани ҳал қилди. ЖАРда қайта ташкил қилинган ўйинда меҳмонлар 2:0 ҳисобида ғалаба қозонишди ва очколари сонини 11тага етказиб, мундиал йўлланмасини қўлга киритишди. Расмиятчилик мақомида ўтган иккинчи ўйинда ҳам Сенегалнинг қўли баланд келди ва «шерлар» саралаш босқичини мағлубиятсиз якунлади.\nТерма жамоа таркиби худди баъзи африкалик жамоалар каби, гўёки бир икки машҳур номни биласиз, лекин яхшилаб эътибор берганингизда жуда тажрибали, Европада ўз номига эга бўлган бир қатор футболчилар билан таркибнинг жуда кучли эканини сеза бошлайсиз.\n«Ливерпуль»нинг алмаштириб бўлмас футболчиси, яқинда Чемпионлар Лигаси финалида тўп сурадиган Садио Манени танийсиз. Мусса Соу («Бурсаспор»), Маме Диуф («Сток Сити»), Кейта Балде («Монако»), Диафра Сако («Ренн»), Мбай Нянг («Торино») – бу номларни ҳам эшитгансиз. Буларнинг ҳаммаси сенегаллик ва ҳаммаси фақат ҳужум чизиғида тўп сурадиган футболчилар. Бу футболчилар билан ҳар қандай мураббий тажовузкор ва ҳужумкор футбол таклиф этиши мумкин.\nШунингдек, ярим ҳимоя марказида ҳам АПЛда тобланган футболчилар тўп суради. Идрис Гуйе «Эвертон»нинг ишончли таянч ярим ҳимоячиларидан бири, айниқса ушбу мавсумда кўпгина кўрсаткичлар бўйича ҳатто Нголо Кантени орда қолдириб, Англиянинг энг яхши футболчилари қаторига кирди. «Вест Ҳэм»даги Шейх Куятени ҳам кўпчилик жуда яхши танийди.\nҲимоядаги етакчи Калиду Кулибалини эса, мундиалда ҳамма кузатса керак. «Наполи» ҳимоячисига Англиянинг деярли барча топ клублари, қолаверса, «Барселона» ҳам «оғиз солган». «Наполи» футболчининг нархини 100 миллион евродан ортиқ деб эълон қилди. 26 ёшли футболчининг трансфери катта эҳтимол билан мана шу ёзда амалга ошади ва аниқки, Кулибали Сенегал тарихидаги энг қиммат футболчи сифатида тарихга киради. Бунинг учун эса, албатта, жаҳон чемпионатини муносиб ўтказиши керак.\nКуни кеча, Сенегал расман Россияга борадиган футболчилар руйхатини эълон қилди. Танишинг:\nДарвозабонлар: Абдулайе Диалло («Ренн»), Хадим Н'Диайе («Хоройя»), Альфред Гомис (СПАЛ);\nҲимоячилар: Калиду Кулибали («Наполи»), Кара Мбодж («Андерлехт»), Ламин Гассама («Аланьяспор»), Мусса Ваге («Эйпен»), Юссуф Сабали («Бордо»), Салиу Сисс («Анже»), Салиф Сане («Ҳанновер»);\nЯрим ҳимоячилар: Папа Алиуне Н'Диайе («Сток Сити»), Шейх Н'Дойе («Бирмингем»), Шейку Куйяте («Вест Хэм»), Альфред Н'Диайе («Вильярреал»), Идрисса Гейе («Эвертон»);\nҲужумчилар: Маме Бирам Диуф («Сток Сити»), Диафра Сахо, Исмаила Сарр (оба – «Ренн»), Мусса Конате («Амьен»), Бальде Кейта («Монако»), Мусса Соу («Бурсаспор»), Садио Мане («Ливерпуль»), М'Байе Ньянг («Торино»).\nЗахира: Адама Мбенге («Кан»), Фаллу Диань («Метц»), Фамара Дьеду («Бристоль Сити»), Анри Севе («Сивасспор»).\nЖаҳон чемпионатида Сенегалга ўтса бўладиган рақиблар тушди. Албатта, гуруҳдаги бошқа жамоаларга нисбатан ҳам худди шу иборани ишлатиш мумкин.\nСенегал илк ўйинини Европа вакили Польшага қарши 19 июнь куни Москвада ўтказади. 24 июнь куни Екатеринбургда Япония билан, 28 июнда эса, охирги учрашув Колумбия билан ўтади. Бу ўйин «Волгоград Арена»да ўтиши кўзда тутилган.\nКолумбия, Япония, Польша – бу жамоаларнинг барчасини Сенегал 1:0 ҳисобида ютиши, ёки ҳамма ўйинни 0:1 ҳисобида ютқазиши ҳам мумкин. Фақат футбол юлдузлари ёки фаворитлар эмас, кескин курашни ёқтирадиган мухлислар учун қизиқарли тўртлик. Олдиндан айтиш мумкинки, сенегаллик футболчилар курашишга ўрганиб қолишган.\n22 Октябрь 5461\n22 Октябрь 1607\n22 Октябрь 1226\n22 Октябрь 3524\n22 Октябрь 9447\n22 Октябрь 2454\n22 Октябрь 1459\n22 Октябрь 5858\n21 Октябрь 4504\n17 Октябрь 14424\n16 Октябрь 8232\n17 Октябрь 17664\n17 Октябрь 16638\n20 Октябрь 16592\n21 Октябрь 16587\n18 Октябрь 16492